Brusel bude riešiť colnú úniu, až keď sa pri brexite dosiahne pokrok

Britská strana naznačila, že sa možno bude usilovať načas v colnej únii zotrvať.

BRUSEL. Únia bude riešiť nové obchodné vzťahy s Britániou, až keď sa podarí dosiahnuť pokrok v rokovaniach o brexite ohľadom základných priorít, na ktorých sa dohodli obe strany. Uviedla to v utorok Európska komisia (EK). Britská strana predtým naznačila, že sa možno bude usilovať o dočasné zotrvanie v colnej únii s EÚ, aby zamedzila možnému chaosu na hraniciach bezprostredne po odchode Spojeného kráľovstva z Únie. "Berieme na vedomie žiadosť Spojeného kráľovstva o zavedenie dočasnej doby a jeho preferencie týkajúce sa budúcich vzťahov, ale budeme sa tým zaoberať až po tom, keď dosiahneme dostatočný pokrok, pokiaľ ide o podmienky riadeného odchodu," upozornil v utorok hovorca eurokomisie. Komisia opäť potvrdila pozíciu ostatných 27 členských štátov, ktoré pri rokovaniach o brexite presadzujú tri prioritné témy: práva a povinnosti občanov EÚ v Británii po brexite, finančné vyrovnanie a nemenný hraničný režim medzi Írskom a britskou provinciou Severné Írsko. Hlavný vyjednávač EÚ pre brexit Michel Barnier v tejto súvislosti na svojom účte na Twitteri rovnako pripomenul, že "čím skôr" sa Británia a EÚ dohodnú na právach občanov, na plnení finančných záväzkov a hraniciach s Írskom, tým skôr môžu začať diskusie o colnej únii a budúcich hospodárskych vzťahoch. Britské ministerstvo pre vystúpenie z EÚ v utorok vyhlásilo, že do úvahy pripadá "dočasná colná únia medzi Spojeným kráľovstvom a EÚ", pričom budúce "colné partnerstvo" by mohlo eliminovať potrebu colnej hranice medzi Britániou a Úniou. Agentúra AP pripomína, že v otázke, či po brexite v marci 2019 budú existovať ekonomické bariéry s EÚ, zaznievajú od britských ministrov zmiešané signály a takáto nejednoznačnosť vyvoláva neistotu u britských firiem. Vláda sa snaží pred novým kolom rokovaní, ktoré sa má konať tento mesiac, vyvrátiť tvrdenia, že na vyjednávania o brexite nie je pripravená.


Hasiči vo Filadelfii bojovali s požiarom v rafinérii

Oheň podľa zástupcu veliteľa hasičov vypukol v nádrži so zmesou butánu a propánu.

FILADELFIA. Hasiči vo Filadelfii v americkom štáte Pensylvánia bojovali v piatok s rozsiahlym požiarom, ktorý zachvátil najväčšiu rafinériu na východnom pobreží Spojených štátov. Podľa agentúry AFP pri ňom utrpelo zranenia päť ľudí. Na videách bolo vidieť obrovskú ohnivú guľu spôsobenú troma výbuchmi, ktoré bolo cítiť i v okolí niekoľkých kilometrov. Ľudia žijúci v blízkosti dostali príkaz nevychádzať zo svojich príbytkov. Hasiči uviedli, že požiar sa im podarilo obmedziť, ale zatiaľ nie úplne uhasiť. Príčina požiaru v rafinérii Philadelphia Energy Solutions (PES), ktorá spracováva zemný plyn a ropu, zatiaľ nie je známa. Oheň podľa zástupcu veliteľa hasičov Craiga Murphyho vypukol v nádrži so zmesou butánu a propánu. Miestny zdravotnícky úrad na základe testov oznámil, že nehrozí nijaké nebezpečenstvo otravy jedovatými plynmi. V celom komplexe rafinérie pracuje podľa televíznej stanice ABC približne 1000 ľudí.


Človek nie je jediný, kto dokáže tvoriť hudbu

Hviezdou festivalu experimentálnej hudby Next bude britský odborník na zvuk Chris Watson.

CHRIS WATSON v sedemdesiatych rokoch zakladal významnú kapelu elektronickej hudby Cabaret Voltaire. Neskôr ju opustil, chcel sa venovať vyhľadávaniu a nahrávaniu zvuku. Jeho prácu s terénnymi nahrávkami prírody využívala i BBC. Tento rok vydal novinku Okeanos založenú na podmorských zvukoch z rôznych miest od severného až po južný pól. Zvuky tulenieho spevu budete môcť počuť aj na koncerte v Bratislave na festivale experimentálnej hudby Next, ktorý sa začína v utorok. Tiež máte ten pocit, že sme v súčasnosti priveľmi pohltení hlukom? „Áno, mám. Bývam vo Veľkej Británii, na malom ostrove. Žije na ňom priveľa ľudí, a teda sa v ňom zbiera aj priveľa hluku. Dennodenne nás obklopuje zvuk lietadiel, diaľnice, iných druhov dopravy. To je hluk, ktorý v minulosti neexistoval. Je to síce prirodzený vplyv procesov modernizácie a komercionalizácie, na druhej strane to nemôžeme ignorovať. Je to problém a môže ťažko ovplyvniť na našu psychiku. Myslím si, že svet je hlučnejším miestom než v minulosti a každý si v ňom musí nájsť miesto, kam by unikol pred týmto druhom znečistenia.“ Kde je to s hlukom najhoršie? „Negatívne dosahy zažívame každý deň. Väčšina ľudí pracuje vo veľkých kancelárskych budovách, sú obklopení hlukom a zdá sa mi, že dôsledkom toho je, že sa dokážeme ťažšie sústrediť. Sme vznetlivejší, máme horšiu náladu, spotrebúva sa veľa liekov na spanie a proti úzkosti, často sa cítime chorí a krúti sa nám hlava. Veľakrát sa aj nevedome od toho snažíme izolovať, a preto si dávame do uší slúchadlá, aby sme vypli zvuky okolo nás a sústredili sa len na jeden podnet.“ Je liekom na dôsledky znečistenia hlukom ticho? „Ticho dnes už podľa mňa neexistuje. Môžeme hľadať pokojnejšie miesta, ale úplné ticho nie. Môžeme sa snažiť viac kontrolovať naše prostredie, viac sa zaoberať plánovaním mesta, budov, navrhnúť viac odhlučnených priestorov. Je to však vec architektov, im by malo na tejto otázke záležať.“ Vytvárate hudbu zo zvukov, ktoré ste nahrali na severnom póle. Bolo jej tam dosť? „Hudby je všade veľa, stačí sa len na chvíľu zastaviť a začať pozornejšie počúvať. Veľmi ma zaujalo, čo povedal skladateľ John Cage, ktorý vytvoril skladbu z ticha. Povedal, že už viac hudby nepotrebujeme a nemali by sme sa snažiť ju ďalej vymýšľať. Najviac hudby totiž už vytvorila príroda, akurát sme už zabudli ju počúvať. Mali by sme viac sledovať, čo sa deje okolo nás v priestore, v lesoch, továrňach. Pre mňa je preto často oveľa zaujímavejší proces počúvania ako proces nahrávania zvuku.“ Aký bol najzaujímavejší zvuk, aký ste za polárnym kruhom počuli? „Je pre mňa ťažké vybrať si jeden. Najprv by mi však napadol spev tuleňov pod arktickým ľadom neďaleko ostrova Svalbard, nahrával som ho podvodnými mikrofónmi. Pustím vám ho aj na koncerte v Bratislave. “ Umelci v elektronickej hudbe sa často snažia vytvoriť nové zvuky. Myslíte si, že by mali radšej vyjsť do prírody? „Ľudia by mali experimentovať, mali by sa snažiť hľadať nové zvuky v elektronike. Na druhej strane, všetka hudba bola inšpirovaná prírodnými zvukmi. Na koncerte napríklad zahrám aj skladbu Oceanos zloženú zo zvukov oceána. Ten je totiž zvukovo najpestrejším prostredím na celej planéte. Nájdete tam plno zvukov, ktoré nesú hudobné hodnoty, je to napríklad spev veľrýb alebo tuleňov. Odporučil by som vám aj raz vycestovať do niektorého lesa v severnej hemisfére o štvrtej ráno na jar. Prekvapilo by vás, čo všetko by ste počuli.“ Ste známy tým, že zvuky vyhľadávate po celom svete. Ktoré miesta by ste ešte rád navštívili? „Napríklad na Slovensku som ešte nebol a chcel by som preskúmať vašu krajinu. Najviac ma zaujímajú vaše lesy. Ak sa nemýlim, máte práve zimu, preto by v nich malo byť celkom ticho. Neviem, či sa mi to podarí, ale rád by som nahral len atmosféru miesta. Napríklad zvuk vetra prechádzajúceho pomedzi konáre stromov. Okrem toho je veľa európskych lesoch, ktoré som ešte nenavštívil, Arktickú Kanadu, Nový Zéland. Nie som však človek, ktorý by sám od seba niekam vycestoval. Čakám vždy na správnu príležitosť sa niekam dostať a každej možnosti počuť niečo nové sa poteším.“ Boli ste v známej skupine Cabaret Voltaire. Ako si spomínate na to obdobie? „Boli to skvelé roky môjho života, často sme hrávali s Joy Division a v tých časoch to bolo privilégium.“ Prečo ste sa potom kapely vzdali? Vydali ste sa na sólovú dráhu a začali ste sa zaoberať zvukmi. „Po istom čase ma začali zaujímať skôr zvuky priestoru než elektronika. Chcel som počúvať radšej to, čo sa deje vonku za múrmi, ako to, čo sme vytvárali spolu s kapelou v štúdiu a kluboch. Odvtedy sa zaoberám zvukom priestoru, každá miestnosť má úplne jedinečné vibrácie. Keď som hral s Cabaret Voltaire, boli to navyše ťažké časy. Hudobníci boli vo všeobecnosti v sedemdesiatych rokoch znechutení z hudobného priemyslu, bola to len taká mašinéria na peniaze. S Cabaret Voltaire sme proti tomu revoltovali, ale v istom momente sa mi už zdalo zbytočné ďalej bojovať.“ Tento text ste mohli čítať vďaka tomu, že platíte za obsah. Vážime si to.


Obnovu Kamenného námestia blokuje spor

Spor údajne nemá dosah na rekonštrukciu námestia.

BRATISLAVA. Hlavné mesto v auguste oznámilo spustenie postupnej rekonštrukcie zanedbaného Kamenného námestia v centre Bratislavy. S námestím sa však spája súdny spor o nájme tamojších pozemkov, ktorý medzi sebou vedú mesto a spoločnosť Intermont. Magistrát tvrdí, že tento spor nemá dosah na rekonštrukciu námestia. Firma však poukazuje na neodkladné opatrenie, ktorým súd mestu zakázal nakladať akýmkoľvek spôsobom s pozemkami, na ktoré sa vzťahuje nájomná zmluva. V roku 2007 uzatvorilo hlavné mesto so spoločnosťou Intermont, ktorú vedie Igor Ballo, zmluvu o nájme pozemku v lokalite Kamenného námestia na desať rokov. V nej sa podľa bratislavskej samosprávy zaviazala firma uskutočniť výstavbu komplexu podzemných parkovacích plôch spojenú s revitalizáciou Kamenného námestia. "Keďže nájomca bol pasívny, nevykonal žiadny úkon na pozemku a dokonca prestal platiť aj nájom, predošlé vedenie mesta sa rozhodlo po piatich rokoch existencie nájmu odstúpiť od zmluvy," priblížila hovorkyňa Bratislavy Zuzana Onufer. Proti tomuto rozhodnutiu však podala spoločnosť žalobu na určenie neplatnosti odstúpenia. V tejto veci súd rozhodol, že spôsob ukončenia nájmu nebol v súlade so zákonom. "Okrem toho spoločnosť podala ďalšiu žalobu na náhradu prejavu vôle, kde žiada, aby súd predĺžil trvanie nájomnej zmluvy. Zároveň spoločnosť požiadala súd o nariadenie neodkladného opatrenia. Vo veci samotnej žaloby súd do dnešného dňa nerozhodol," podotkla Onufer. Krajský súd v Bratislave rozhodnutím z marca 2018 podľa nej potvrdil rozhodnutie okresného súdu v Bratislave len vo veci nariadenia neodkladného opatrenia, čím zakázal hlavnému mestu, aby akýmkoľvek spôsobom nakladalo s dotknutými pozemkami. Najmä zakázal ich predať, darovať, zameniť, založiť, vypožičať či meniť podstatu. "Z uvedeného vyplýva, že hlavné mesto môže vykonávať riadnu správu a užívať dané pozemky, tieto však nemôže previesť ani inak zaťažiť a meniť ich podstatu," uviedla Onufer. Pri revitalizácii mesto deklaruje, že bude brať ohľad na neodkladné opatrenie a dbať na to, aby sa nezmenila podstata daných pozemkov, čiže námestie ostane námestím. Ballo povedal, že Intermont disponuje od začiatku roka 2018 rozsudkom zo strany krajského súdu, ktorý definitívne rozhodol, že hlavné mesto porušilo zákon v súvislosti s odstúpením od zmluvy o nájme. "Súd rozhodol, že odstúpenie od zmluvy bolo neplatné a mesto je okrem iného v tejto súvislosti povinné uhradiť všetky súdne trovy a poplatky. Spoločnosti Intermont toto rozhodnutie umožňuje voči mestu uplatniť si vzniknutú škodu, ktorá mu vznikla neoprávneným vypovedaním zmluvy," povedal Ballo. Situáciu podľa neho naďalej riešia právni zástupcovia firmy. "Pán Ballo síce tvrdí, že mu vznikla škoda, avšak do dnešného dňa mestu nepreukázal relevantnými dokumentmi existenciu a výšku tejto škody. Samotné súdne trovy už boli v minulosti mestom uhradené," argumentovala Onufer.


Navaľného kolegov odsúdili na mesiac za mrežami, jeho hovorkyňu zadržali

Na tridsať dní väzenia odsúdili aj opozičného lídra.

MOSKVA. Okresný súd v Moskve odsúdili v utorok na 30 dní väzenia Ruslana Šaveddinova, ktorý je moderátorom programu Navaľnyj Live na kanáli YouTube. Ako informovala agentúra Interfax, moskovský súd dospel k záveru, že Šaveddinov opakovane prostredníctvom internetu vyzýval občanov na účasť na nepovolených opozičných mítingoch, ktoré prívrženci opozičného politika Alexeja Navaľného organizovali vo viacerých mestách krajiny 5. mája. Za rovnaký priestupok bol na 30 dní väzenia v utorok odsúdený aj ďalší Navaľného spolupracovník Sergej Bojko. Šaveddinov i Bojko svoju vinu odmietajú a tvrdia, že o akcii písali dávno predtým, ako sa dozvedeli, že moskovská radnica ju nepovolila. V súvislosti s rovnakým priestupkom bola v utorok zadržaná aj Navaľného hovorkyňa Kira Jarmyšová. Súdne pojednávanie v jej prípade sa zatiaľ nekonalo. Na 30 dní väzenia za organizovanie nepovoleného protestu v metropole Moskva odsúdili pred týždňom aj samotného Navaľného, ktorý obvinenia vznesené voči svojej osobe označil za absurdné. Rozhodnutie úradov, ktoré protest v Moskve nepovolili, považuje za nezákonné. Proti svojmu rozsudku sa odvolal. Odvolací súd sa jeho kauzou bude zaoberať v stredu. Zhromaždenia, ktoré opozícia zvolala na 5. mája nielen v Moskve, ale aj ďalších mestách, sa konali pod heslom "On nie je náš cár" a súviseli s inauguráciou Vladimira Putina, ktorý sa 7. mája ujal funkcie prezidenta na štvrté funkčné obdobie. Len v Moskve bolo podľa bilancie polície zadržaných asi 300 ľudí, opozícia pritom hovorí o asi 500 zadržaných.


Olympijský víťaz sa vracia do bazéna, počas prestávky hral hádzanú

Florent Manaudou sa chce zúčastniť budúcoročných hier v Tokiu.

PARÍŽ. Francúzsky plavec Florent Manaudou sa po vyše dvojročnej pauze chystá na súťažný návrat. Počas prestávky sa zameriaval na hádzanú, ale pre denník L'Equipe potvrdil, že bude opäť súťažiť v bazénoch a chce sa zúčastniť na budúcoročných olympijských hrách v Tokiu. Dvadsaťosemročný Manaudou získal na OH 2012 v Londýne zlato na 50 metrov voľným spôsobom, o štyri roky neskôr v Riu de Janeiro pridal v striebro v rovnakej disciplíne i štafete 4x100 m voľným spôsobom.


Právna pomoc pre znevýhodnené skupiny ľudí bude dostupnejšia

Projekt bude financovaný z prostriedkov Európskej únie cez operačný program Efektívna verejná správa.

BRATISLAVA. Sociálne a ekonomicky znevýhodnené skupiny obyvateľstva by mali mať v budúcnosti jednoduchší prístup k právnej pomoci. Je to cieľom národného projektu ministerstva spravodlivosti, ktorý bude financovaný z prostriedkov Európskej únie cez operačný program Efektívna verejná správa. Vyzvanie k tomuto projektu zverejnilo Ministerstvo vnútra (MV) SR, ktoré je riadiacim orgánom pre operačný program. Na projekt s názvom "Posilnenie a dobudovanie kapacít v oblasti poskytovania právnej pomoci a prevencia eskalácie právnych problémov" je vyčlenených 8,2 milióna eur. Prostriedky majú skvalitniť činnosť Centra právnej pomoci (CPP). Dostupnosť právnej pomoci sa zlepší vďaka zvýšeniu kompetencií zamestnancov centra, vysvetlila generálna riaditeľka sekcie európskych programov ministerstva vnútra Adela Danišková. Podľa Daniškovej sa vybuduje call centrum a interaktívna webová stránka spolu s aplikáciou, čo má tiež zjednodušiť proces služieb poskytovaných centrom. "Z projektu budú podporené aj odborné semináre a prednášky, do ktorých sa zapojí väčší počet miest a obcí, ako aj mimovládnych neziskových organizácií, čím sa zvýši počet ľudí cieľovej skupiny, ktorej sú právne služby poskytované," uviedol riaditeľ odboru operačného programu na ministerstve vnútra Samuel Arbe. Cez projekt bude poskytovaná aj právna asistencia dlžníkom v prípade osobného bankrotu, čo má umožniť ich návrat do aktívneho ekonomického života. Takisto majú byť vybudované nové pracoviská, čím bude pokryté väčšie územie Slovenska. Aktuálne má CPP otvorených 12 kancelárií a ďalších 16 konzultačných pracovísk. Z dostupných štatistík podľa Arbeho vyplýva, že o služby centra je vysoký záujem a veľká časť obyvateľstva je na ne odkázaná. "Práve preto bude vybudovanie ďalších kancelárií a konzultačných pracovísk nevyhnutnosťou, aby bola bezplatná právna pomoc dostupná všetkým, ktorí ju potrebujú a sú na ňu odkázaní," dodal. Pre CPP je určený aj druhý eurofondový projekt ministerstva spravodlivosti s názvom "Informačný systém Centra právnej pomoci" s predpokladaným objemom 4,95 milióna eur. Jeho cieľom je zabezpečiť efektívne a včasné poskytovanie služieb centrom. Tento informatizačný projekt predpokladá vytvorenie call centra, ktoré má odbremeniť odborných pracovníkov, vytvorenie klientskeho portálu, ktorý má zefektívniť činnosť centra. CPP bude mať tiež priamy prístup k informačným systémom verejnej správy a záujemcovia o osobný bankrot nebudú musieť predkladať také veľké množstvo potvrdení ako dnes. Pracoviská centra majú byť vybavené potrebnými informačnými technológiami a kancelárskou technikou, ktoré sú pre elektronizáciu činnosti nevyhnutné. CPP je rozpočtovou organizáciou ministerstva spravodlivosti. Jeho pôsobnosť sa od vzniku v roku 2006 postupne rozšírila z pôvodného občianskeho, pracovného a rodinného práva na všetky právne oblasti okrem trestného práva. V roku 2016 sa na centrum obrátilo 56.160 klientov. Podstatnú časť tvorili žiadosti vo vnútroštátnych veciach, ľudia však potrebovali pomoc aj v cezhraničných veciach a v cudzineckej agende. V porovnaní s rokom 2015 stúpol počet správnych rozhodnutí vydaných centrom o 2,7 percenta.


Polícia vyšetruje včerajšiu tragickú nehodu v okrese Galanta

Vodič z nezistených príčin zišiel z cesty.

ŠINTAVA, ŠOPORŇA. Polícia vyšetruje okolnosti a príčiny tragickej dopravnej nehody osobného motorového vozidla, ku ktorej došlo na ceste I/62 v smere zo Šoporne do obce Šintava v okrese Galanta v pondelok (20.3.) podvečer. Ako dnes informovala krajská policajná hovorkyňa v Trnave Mária Linkešová, 39-ročný muž z okresu Galanta viedol vozidlo po rovnom úseku cesty. Z nezistených príčin prešiel v smere jazdy mimo cestu vpravo a prednou časťou auta narazil do stromu. "Vodič vážnym zraneniam na mieste nehody podľahol. Príčiny dopravnej nehody polícia vyšetruje ako prečin usmrtenia," vyjadrila sa Linkešová. Ako dodala Júlia Kedrová z Krajského riaditeľstva Hasičského a záchranného zboru v Trnave, hasiči pomáhali pri resuscitácii osoby, na vozidle vykonali protipožiarne opatrenia a uniknuté prevádzkové kvapaliny zachytili pomocou sorpčných materiálov. Pri nehode zasahovali hasiči z Galanty a Serede.


Nemecká ekonomika v druhom kvartáli klesne, odhaduje centrálna banka

FRANKFURT NAD MOHANOM. Najväčšiu európsku ekonomiku čaká na konci druhého štvrťroka pribrzdenie a zrejme mierne klesne, predpokladá nemecká centrálna banka. " Výkon nemeckej ekonomiky by mohol na jar 2019 mierne klesnúť," uviedla Bundesbank vo svojej mesačnej správe. "Základná konjunkturálna tendencia zostáva slabá." Hlavným dôvodom je pokračujúci pokles v priemysle. V prvých troch mesiacoch 2019 nemecký hrubý domáci produkt (HDP) podľa výpočtu spolkového štatistického úradu medzikvartálne stúpol o 0,4 %. Motorom expanzie boli spotrebiteľské výdavky a stavebný boom. Najväčšej európskej ekonomike pomohli aj jednorazové vplyvy. Napríklad stavebníctvo profitovalo z relatívne miernej zimy. Ďalším impulzom bol predaj áut, ktorý sa predtým na konci vlaňajška pribrzdil pre prechod na nový systém merania spotreby a emisií WLTP.


Siemensu sa otvárajú nové možnosti podnikania v Argentíne

BUENOS AIRES. Argentína chce skvalitniť svoju infraštruktúru na svetovú úroveň a nemecký koncern Siemens jej bude pritom pomáhať, informuje DPA. Do roku 2020 ide o investície za takmer 5 miliárd eur a vznik tisícov pracovných miest. Vicekancelár a spolkový minister hospodárstva Sigmar Gabriel zdieľa optimizmus manažérov koncernu. Siemens je odhodlaný zvýšiť svoju angažovanosť v Argentíne. Šéf koncernu Joe Kaeser tento týždeň v stredu (13. 9.) na stretnutí s argentínskym prezidentom Mauriciom Macrim povedal, že v infraštruktúre, energetike a v oblasti mobility pomôže koncern vytvoriť 3000 základných pracovných miest. Na ne v sekundárnej sfére pribudne 7000 ďalších príležitostí. Tieto čísla sa objavili aj v spoločnom vyhlásení Kaesera a argentínskeho ministra výroby Francisca Cabreru. Len málo ďalších krajín na svete má toľko slnečného žiarenia a vodných zdrojov využiteľných na výrobu elektrickej energie ako práve Argentína. Siemens poskytne vláde peniaze na financovanie projektov zameraných na výrobu elektrickej energie z ekologických zdrojov prostredníctvom poisťovne úverov Hermes. V Argentíne však už pôsobia desiatky ďalších nemeckých spoločností. Krajina poskytuje široké možnosti pre investorov aj v poľnohospodárstve či banskom sektore. Hospodársko-politický reformný kurz prezidenta Macriho vytvára vhodnú príležitosť pre investovanie v tejto juhoamerickej krajine. Nemecká hospodárska delegácia sa uprostred týždňa zúčastnila aj na trojdňovom podujatí Argentina Business & Investment Forum, ktoré zorganizovala vláda. V Buenos Aires sa stretlo takmer 1000 manažérov zo 67 štátov. Argentína znovu zakotvila na medzinárodných finančných trhoch. Nový zahraničný kapitál môže výdatne pomôcť Macriho vláde, aby urýchlila reformy, ktoré prinesú hmatateľné výsledky.


Po fiasku so živnosťami zvažujú pre chovateľov psov koncesie

Povinné živnosti pre každého chovateľa, ktoré navrhla SaS, verejnosť aj prezident ostro kritizovali. Strana aj veterinári zvažujú iný spôsob, ako nelegálne množiarne zastaviť.

BRATISLAVA. Ľudí, ktorí nelegálne množia psy pre peniaze, mal pôvodne zastaviť nový zákon. Napokon nebude platiť. Poslanci SaS chceli dosiahnuť, aby si každý chovateľ, ktorý predáva šteňatá, založil živnosť. Štát tak mal získať prehľad o tzv. množiarňach, kde chovné sučky často žijú v biednych podmienkach, v špine, bez denného svetla a priestoru na pohyb. Prezident Andrej Kiska novelu nepodpísal, lebo by sa dotkla aj veľkej skupiny slušných chovateľov, ktorí by si živnosť museli založiť, aj keby chceli predať jedného psa. Poukázal aj na to, že zmena by úplne znemožnila, aby šteňatá predávali úradníci, policajti či vojaci, ktorí majú zo zákona podnikať zakázané. Za zákon sa opätovne postavilo už len 31 poslancov, a parlament ho neschválil. Martin Poliačik z SaS uznáva, že pôvodný návrh mal mnohé nevýhody, ktoré si všimli až po kritike. Pracujú vraj na lepšej verzii, ktorá zohľadní aj pripomienky prezidenta či vlády. „Chcem sa pozrieť na systém koncesií, či by nezapasovali do slovenskej legislatívy lepšie ako povinné živnosti,“ hovorí Poliačik. Človek, ktorý by chcel psy vo veľkom predávať, by musel dostať od štátu povolenie. Poliačik tiež dodáva, že bude treba stanoviť aj počet psov, pri ktorom už bude potrebné oprávnenie na chov. Novelu zákona o veterinárnej starostlivosti, v ktorej sa chce zaoberať aj psami, pripravuje aj ministerstvo pôdohospodárstva. Detaily nie sú známe, podľa kuloárnych informácií by však mohla ísť do parlamentu na jeseň. Opozícia chce zapojiť aj ľudí z praxe, na novom návrhu by mala pracovať aj Slovenská kynologická jednota. Jej prezident Jozef Jursa hovorí, že problém množiteľov je veľmi komplexný a nedá sa odstrániť jednoducho. Licencia by napríklad mohla byť podmienená veterinárnou kontrolou. „Ak by nebol taký veľký dopyt po šteňatách, množitelia to robiť nebudú, lebo by nemali taký zisk,“ hovorí. Ročne sa zo Slovenska vyvezie asi 160-tisíc šteniat. Sloboda zvierat odhaduje, že asi dve tretiny sú od ľudí, ktorí psy chovajú v absolútne nevyhovujúcich podmienkach. Psy z množiarní často trpia rôznymi chorobami či genetickými poruchami. Jursa tvrdí, že veľmi dôležité bude postaviť zákon tak, aby každý chovateľ musel pustiť do svojho koterca veterinára. Dnes takú povinnosť nemá. Pochybnému chovu psov sa u nás podľa veterinára Tomáša Krupu darí aj preto, že šteňatá sú mimoriadne lacné. Na Slovensku stojí hrubosrstý jazvečík asi 200 eur, v Maďarsku aj tisíc. „Proti množiteľom by pomohlo napríklad to, ak by sa psy mohli chovať len s preukazom o pôvode,“ vysvetľuje s tým, že v Poľsku to tak funguje a množiarne tam takmer vôbec nie sú. Nedoriešené zostáva, ako prinútiť nepoctivých chovateľov, aby svoje psy registrovali. „Licencia by napríklad mohla byť podmienená veterinárnou kontrolou,“ myslí si Krupa. Veterinár Igor Pribula zasa hovorí, že jednoduchým riešením by bolo povinné čipovanie psov. Na Slovensku však už raz skrachovalo. „Stačí zákonná povinnosť, aj človek z množiarne bude musieť dať psa zaočkovať alebo dať vyšetriť,“ hovorí Pribula. Štát by tak podľa neho získal prehľad, kto drží viac psov a mohol by k majiteľom posielať kontroly. V roku 2013 platil zákon, podľa ktorého bolo čipovanie psov, mačiek a fretiek povinné. Mnoho ľudí z praxe malo problém s jeho nejednoznačnosťou, majitelia zvierat aj s cenou čipov, tak nakoniec poslanci predpis zmenili. Čip musia mať dnes povinne len zvieratá, ktoré cestujú za hranice.


Grécko odmietlo návrh na nový názov Macedónska, hovoria aj o provokácii

Grécko označilo návrh Ilindenské Macedónsko za neprijateľný.

ATÉNY, SKOPJE. Grécki politickí predstavitelia po stretnutí s premiérom Alexisom Tsiprasom odmietli návrh na nový názov Macedónska, ktorý by podľa predchádzajúcich náznakov mohol byť prijateľný pre obe strany. Informuje o tom agentúra AP. Grécko označilo návrh "Ilindenské Macedónsko" za "neprijateľný" napriek tomu, že ho macedónsky premiér Zoran Zaev nazval "kompromisným a akceptovateľným pre obe strany". " S týmto možným riešením si zachováme dôstojnosť, potvrdíme a posilníme našu macedónsku identitu," povedal Zaev, zároveň však dodal, že posledné slovo o novom názve krajiny padne v referende. Zopakoval tiež, že Macedónsko nemá žiadne územné nároky voči svojmu južnému susedovi a potvrdil neporušiteľnosť hraníc. "Macedónsko je pripravené potvrdiť to všetkými nevyhnutnými spôsobmi," vyhlásil Zaev. V Aténach sa medzitým premiér Tsipras stretol s prezidentom Prokopisom Pavlopoulosom a predstaviteľmi opozície. Všetci opoziční lídri názov "Ilindenské Macedónsko" odmietli s tým, že nemá "ani geografické, ani časové určenie", ako znela dohoda z viac než dvoch desaťročí rokovaní. Niektorí opoziční lídri nazvali návrh "provokáciou" zo strany Macedónska. Novým návrhom zo strany Skopje by mal byť názov "Republika Makedonija Ilindenska". Viaže sa na Ilinden, čo je deň svätého Iľju (Eliáša), ktorý sa podľa pravoslávneho kalendára pripomína 2. augusta. Macedónci si v tento deň pripomínajú ľudové povstanie Macedónska a Trácka vo vtedajšej Osmanskej ríši z roku 1903. K tomuto dňu sa okrem toho viaže aj udalosť z roku 1944, keď boli v kláštore Prohor Pčinjski na území dnešného južného Srbska položené základy neskoršej juhoslovanskej republiky Macedónsko. Uskutočnilo sa tu vtedy prvé zasadnutie protifašistickej rady za oslobodenie Macedónska. Spor medzi Macedónskom a Gréckom pretrváva od rozpadu bývalej Juhoslávie. Grécko nesúhlasí s názvom Macedónsko (Makedonija), pretože sa zhoduje s názvom severogréckeho regiónu (Makedoniá). Atény to dávajú do súvislosti s možnými územnými nárokmi zo strany Skopje. Vyriešenie sporu je podmienkou prípadného vstupu Macedónska do Severoatlantickej aliancie či Európskej únie. Macedónsko využíva dočasne - kým sa spor úplne nevyrieši - so súhlasom gréckej strany názov Bývalá juhoslovanská republika Macedónsko (FYROM), pod ktorým túto krajinu v roku 1993 prijali aj do Organizácie Spojených národov.


OSN sa obáva následkov nových azylových obmedzení USA

Migranti, ktorí na svojej ceste do USA prejdú inou krajinou, nebudú mať oprávnenie na azyl.

ŽENEVA. Úrad vysokého komisára OSN pre utečencov (UNHCR) je "hlboko znepokojený" novými azylovými obmedzeniami Spojených štátov, ktoré podľa neho ohrozia zraniteľné rodiny utečencov. UNHCR sa takto vyjadril v pondelok po tom, ako administratíva amerického prezidenta Donalda Trumpa uviedla, že ukončí azylovú ochranu pre väčšinu migrantov, ktorí dorazia na americko-mexickú hranicu. Očakáva sa, že nariadenie vstúpi do platnosti v utorok a ovplyvní mnoho utečencov, ktorí utekajú pred násilím a chudobou zo Strednej Ameriky. Je isté, že nariadenie bude čeliť právnym výzvam. Podľa plánu Trumpovej administratívy migranti, ktorí na svojej ceste do Spojených štátov prejdú inou krajinou, v tomto prípade Mexikom, nebudú mať oprávnenie na azyl. Pravidlo podľa UNHCR príliš obmedzuje právo požiadať o azyl a ohrozuje právo ľudí na to, aby ich neposlali späť do krajiny, kde im hrozí prenasledovanie.


Brusel zaplavili tisícky topánok. Upozorňujú na palestínske obete

Námestie pred budovou Európskej rady zaplavilo 4500 párov topánok, ktoré propomínajú obete izraelsko-palestínskeho konfliktu.

BRUSEL. Bruselské námestie pred budovou Európskej rady zaplavilo v pondelok 4500 párov topánok, ktoré majú slúžiť ako pripomenutie obetí izraelsko-palestínskeho konfliktu od roku 2008. Informovala o tom agentúra EFE. Za touto iniciatívou stojí nezisková organizácia Avaaz, podľa ktorej do zbierky topánok prispeli občania z rôznych európskych krajín. Topánky na bruselskom Námestí Jeana Reya aktivisti umiestnili v deň schôdzky ministrov zahraničných vecí krajín EÚ. Podľa riaditeľa tejto kampane Christopha Schotta členovia organizácie Avaaz nechcú poukazovať na boj jednej strany proti druhej, ale majú záujem obhajovať ľudskosť. "Občania z celej Európy majú pre naše vlády jednoznačnú správu: Na životoch Palestínčanov nám záleží a je potrebné, aby na nich záležalo aj vám. Ako najväčší obchodný partner a politický spojenec Izraela máme morálnu povinnosť vyslať jasný signál vláde (izraelského premiéra Benjamina) Netanjahua, že násilie musí prestať," vyhlásil Schott. V dôsledku nedávnych nepokojov na hranici pásma Gazy s Izraelom, ktoré si vyžiadali najmenej 60 obetí na životoch z radov neozbrojených demonštrantov, členovia Avaaz vyzvali ministrov zahraničných vecí EÚ na sankcie voči Izraelu. Podľa informácií publikovaných na webe Avaazu by malo ísť o sankcie zamerané na špecifické odvetvia, ktoré oslabujú mierové úsilie.


Zomrela speváčka Věra Špinarová. Babička z chalupy mala mocný hlas

Jej bežný zjav nezodpovedal tomu, čo dokázala.

PRAHA. Vnučka mi hovorila, že má dve babičky – babičku speváčku a babičku z chalupy," povedala Věra Špinarová, keď ju pred dvoma rokmi oslovil na rozhovor denník Mladá fronta. Vnučka to vystihla celkom presne. Česká speváčka mala akoby dve osobnosti. Silný hlas a energické vystupovanie k nej patrili rovnako ako zjav obyčajného dievčaťa, ktoré si nikdy nepotrpelo na hviezdny systém v šoubiznise. Preto ju aj prezývali česká Janis Joplin. V pondelok ráno prišla správa, že zomrela. Mala šesťdesiatpäť rokov. Věra Špinarová minulý týždeň skolabovala počas koncertu v meste Čáslav v Stredočeskom kraji. Dostala síce okamžitú prvú pomoc, no po infarkte bojovala v nemocnici o život. Jej syn Adam Pavlík oznámil, že zdravotnú komplikáciu nakoniec neprežila. „Žijem veľmi normálne. Mám domček, polročné šteňa, som televízny maniak – milujem hlavne šport,“ hovorila Špinarová. Narodila sa pri Brne a Moravu nikdy úplne neopustila. V posledných rokoch žila na chalupe neďaleko Ostravy, hľadala tam pokoj. Že ju volali malá dáma s veľkým hlasom, vyplynulo z toho, že mala len niečo vyše 150 centimetrov. Pritom jej jedinečný alt dokázal rozvibrovať celé haly. Věra Špinarová spievala už od detstva a myšlienku, že by sa tým mohla aj živiť, jej vnukla školská súťaž. So všetkými spolužiakmi mali predviesť koledu Vánoce, Vánoce přicházejí – Špinarová ju, samozrejme, vyhrala a za odmenu dostala kolekciu salónok na stromček. Zistila, že ju spev napĺňa a aj keď sa učila za chemičku, už v šestnástich vystupovala v kapele Flamingo. Špinarovú si budeme pamätať hlavne vďaka piesni Jednoho dne se vrátíš. „To víš, že půjdem k nám, jak cestám zbývá jít, též dveřím, čo zívají, jak náruč toužení.“ Jej hlas znel v skladbe mohutne, pompézne, kým orchester hral clivú melódiu talianskeho skladateľa Ennia Morriconeho z filmu Vtedy na západe. Vydala trinásť albumov, z nich najúspešnejší bol Meteor lásky. Okrem toho sa umiestnila druhá na niekdajšej súťaži Bratislavská lýra s piesňou Loučení, spievala ju vtedy po slovensky. V roku 1973 bola najpredávanejšou českou speváčkou. Jej prvým manželom bol hudobník Ivo Pavlík, s ktorým v tom čase často vystupovala. V dokumente Českej televízie si Pavlík spomína, že manželstvo to bolo skvelé, neustále boli na cestách. „Nedokázal som pochopiť, ako môžu byť v takom malom tele také silné hlasivky,“ hovoril. Muselo to však byť aj náročné, hrali spolu dvadsať koncertov mesačne, neustále boli spolu a vzťah ich neskôr unavil. Špinarová sa s Pavlíkom rozišla, keď zistila, že ju podviedol. Traumou jej života bola nevyriešená smrť brata. Na Vianoce v roku 1980 zomrel na poranenie lebky a podľa komunistickej bezpečnosti si ho spôsobil sám. Tomuto vysvetleniu v dôsledku mnohých neobjasnených okolností rodina nikdy neuverila. Dlhé roky potom Špinarová sviatky neoslavovala. Po revolúcii ju zas často trápili články v bulvári, písali o jej problémoch s alkoholom. Keď Špinarová hodnotila v dokumente Českej televízie svoju kariéru, skonštatovala, že jej život bol komplikovaný. Nikto jej cestu nepripravil, všetko si musela vybojovať sama. S celkovým výsledkom však bola spokojná. „Niekedy sa mi darilo viac, niekedy menej, pesničiek som naspievala habadej, hovorila.“


Trump pôjde proti ekologickým opatreniam Obamu

Trump počas predvolebnej kampane označil vplyv priemyslu na zmenu klímy za výmysel.

WASHINGTON. Prezident USA Donald Trump v utorok exekutívnym nariadením zruší alebo upraví vládne regulácie, ktorými jeho predchodca Barack Obama obmedzil hospodársku činnosť v prospech ochrany životného prostredia. Amerických novinárov s podrobnosťami o Trumpovom nariadení oboznámil zdroj z Bieleho domu. Uvoľnením ochranného režimu chce prezident vytvoriť podmienky pre vznik nových pracovných miest, najmä v ťažobnom priemysle a petrochémii. Trump už počas volebnej kampane spochybňoval vedecké tézy o globálnom otepľovaní a dôkazy o vplyve priemyselnej výroby na zmeny klímy označoval za výmysel. Prioritou demontáže ekologickej politiky predošlej vlády má byť zrušenie takzvaného Plánu čistej energie, ktorým Obama v roku 2014 zaviazal americké tepelné elektrárne na obmedzenie škodlivých emisií do roku 2030 o tretinu hodnôt z roku 2005. Plán nikdy nebol realizovaný kvôli žalobám, ktoré naň podali ťažobné spoločnosti a štáty ovládané republikánmi. Likvidáciou Plánu čistej energie bude teraz poverená Agentúra pre ochranu životného prostredia (EPA). "Pôjdeme iným smerom," povedal agentúre Reuters zdroj z Bieleho domu. "Predošlá vláda svojou politikou poškodila pracujúcich. Dokážeme ochrániť životné prostredie a zároveň dať ľuďom prácu". Trumpovo exekutívne nariadenie nazvané Energetická nezávislosť má byť zatiaľ najobsažnejším zo všetkých, ktoré prezidentt vydal. Dekrét má uvoľniť trojročné moratórium na prenájom federálnych pozemkov pre ťažbu uhlia zavedené vlani v januári, revidovať obmedzenia pre emisie metánu pri ťažbe ropy a zemného plynu a znížiť váhu ekologických aspektov pri schvaľovaní iných vládnych nariadení. Podľa agentúry AP neobsahuje dekrét žiadnu zmienku ohľadom parížskej dohody o klíme z decembra 2015, ktorá štáty zaväzuje k obmedzeniu emisií skleníkových plynov. Trump počas volebnej kampane sľuboval, že odstúpi od dohody, ale po zvolení sa už o tomto zámere nikdy nezmienil. Podľa činiteľov Bieleho domu vláda americký postoj k parížskej dohode ešte len skúma. Americkí ochrancovia životného prostredia sa proti novej politike Bieleho domu mienia brániť. Skupina zvaná Earthjustice chce prezidentský dekrét zažalovať na súde, pretože podľa nej "ignoruje právo a vedeckú realitu". Organizácia NextGen Climate, ktorú riadi miliardár Tom Steyer, označila podľa agentúry Reuters Trumpove nariadenie za "útok na americké hodnoty a ohrozenia životov, bezpečnosti a prosperity každého Američana". Šéf americkej obchodnej komory Thomas Donahue naopak Trumpove zámery privítal. "Je to vítaný ústup od stratégie predchádzajúcej vlády, ktorá obmedzením pracovných príležitostí dusila ekonomiku a zdražovala energiu," povedal Donahue.


Kalifornské múzeum zachytáva 60-ročnú históriu Toyoty v USA

Rozsiahla zbierka zahŕňa viac ako sto osobných automobilov a niekoľko športových špeciálov.

TORRANCE, BRATISLAVA. Toyota Automobile Museum v meste Torrance je jedným z dvoch múzeí japonskej automobilky. Hlavné sa samozrejme nachádza v Tokiu, no aj to v Kalifornii má čo ponúknuť. Veď si tu svoje miesto našli všetky podstatné modely odzrkadľujúce bohatú históriu Toyoty na americkom trhu. Tá sa začala písať v roku 1957 založením dcérskej spoločnosti Toyota Motor Sales USA. Predaj začal o rok neskôr, kedy automobilka do USA priviezla prvých 288 vozidiel. Až na jednu výnimku, model Land Cruiser, išlo výlučne o sedany Toyopet Crown. Jeden z nich sa nachádza hneď pri vstupe do hlavnej sály múzea. Toyota Crown z roku 1971 zas reprezentuje posledný ročník tohto modelu, ktorého ročný predaj v tom čase predstavoval 3934 exemplárov. V Japonsku úspešné auto teda Američanov veľmi neoslovilo. To už sa nedá povedať o Toyote Corona uvedenej na americký trh v roku 1965. Corona vybavená výkonným 1,9-litrovým motorom, klimatizáciou a automatickou prevodovkou sa stala prvým skutočne populárnym modelom značky medzi Američanmi s predajnosťou takmer 15-tisíc kusov za rok 1966. Jedným z míľnikov automobilky v USA bola premiéra pick-upu Stout v roku 1964. V prvom roku sa predali síce len štyri exempláre, no počas dvojročného pôsobenia na trhu Stout napokon dosiahol na métu 4-tisíc predaných exemplárov. V rozsiahlej zbierke, ktorá zahŕňa viac ako sto osobných automobilov a niekoľko pretekárskych špeciálov, nemôže chýbať ani legendárne športové kupé 2000GT. V múzeu sa nachádzajú hneď tri exempláre. Azda najzaujímavejším z nich je verzia Golden Car. Toyota totiž vyrobila iba dva takéto nazlato lakované kusy modelu. Vozidlo vystavené v Torrance zdobilo stánok automobilky na 14. veľtrhu Tokyo Motor Show v roku 1967. Kým 2000GT bol so svojou cenou 6800 dolárov dostupný len pre tých najbohatších, ďalší športový model Celica sa už prihováral masám. Napokon, Američania si v roku 1971 kúpili viac ako 17-tisíc kusov tohto kupé. Lepšiu predajnosť dovtedy žiadny iný model Toyoty vo svojom prvom roku na americkom trhu nezaznamenal. Pozornosť v múzeu priťahuje tiež Land Cruiser FJ40 z roku 1979. Najazdených má len 3-tisíc míľ (cca 4830 km), čo z neho pravdepodobne robí najmenej používaný a najviac zachovalý exemplár svojho druhu na svete. Športové úspechy Toyoty v Kalifornii pripomínajú modely ako MR2 z roku 1991, IMSA GTU Celica či Toyota Prius druhej generácie. Posledný menovaný model zaznamenal v auguste 2004 v Bonneville Salt Flats rýchlosť 210,4 km/h, čo podnietilo vznik novej triedy hybridných áut v slávnych rýchlostných pretekoch National Speed Week. V Bonnville sa v roku 1992 predviedla aj spomínaná Toyota MR2, pričom dosiahla maximálnu rýchlosť 383 km/h. Zaujímavým kúskom je tiež Rodom Millenom upravená Celica siedmej generácie s výkonom 500 koní a pohonom všetkých kolies. Pozrieť si ju môžete, spolu s ostatnými uvedenými modelmi, v priloženej fotogalérii.


Ťažba ropy zo strany OPEC klesla na najnižšiu úroveň od roku 2015

OPEC znižuje ťažbu napriek nesúhlasu Donalda Trumpa.

LONDÝN. Produkcia ropy zo strany Organizácie krajín vyvážajúcich ropu (OPEC) klesla minulý mesiac o 300-tisíc barelov denne (1 barel = 159 litrov). Prispela k tomu najmä Saudská Arábia, líder organizácie, ale aj problémy Venezuely, voči ktorej Spojené štáty zaviedli sankcie. So znižovaním ťažby v OPEC nesúhlasí americký prezident Donald Trump, ktorý začiatkom týždňa OPEC vyzval, aby na rast cien ropy tak netlačil, pretože "sú už príliš vysoké". Organizácia sa však nechala počuť, že program znižovania ťažby meniť nebude. "V našich plánoch budeme pokračovať," uviedol pre agentúru Reuters v reakcii na Trumpove vyjadrenia zdroj z organizácie. S redukciou ťažby začali 1. januára, pričom program OPEC a ďalších producentov na čele s Ruskom počíta so znižovaním ťažby o 1,2 milióna barelov denne. Z tohto objemu sa 11 členov OPEC, ktorí sú dohodou o znižovaní ťažby viazaní, týka 800-tisíc barelov/deň. Z celkových 14 členov OPEC neplatí dohoda pre Irán, Líbyu a Venezuelu. Podľa prieskumu agentúry Reuters dosiahla produkcia v rámci celého OPEC v mesiaci február 30,68 milióna barelov denne. To je najnižší objem zo strany organizácie od roku 2015. V januári ťažba dosiahla 30,98 milióna barelov denne. Vo februári splnili 11 členovia OPEC dohodu o znižovaní ťažby na 101 percent. To je výrazné zlepšenie dodržiavania programu v porovnaní s januárom, keď členovia OPEC plnili dohodu na 70 percent. Najvýraznejšie znížila ťažbu Saudská Arábia, oproti januáru až o 130-tisíc barelov denne. Čo sa týka krajín, ktoré dohodou nie sú viazané, najviac klesla produkcia ropy vo Venezuele. Na druhej strane, Irán ťažbu a vývoz zvýšil, a to aj napriek sankciám zo strany USA.


Bezák v diskusii s Radičovou: Prežívam niečo ako hľadanie vlastnej dôstojnosti

O vplyve na spoločnosť bez výkonnej moci diskutovali Iveta Radičová a Róbert Bezák. Vylúčili, že by chceli vstúpiť do politiky.

BRATISLAVA. O smerovaní Slovenska, politiky, náraste extrémizmu aj uzavretosti katolíckej cirkvi diskutovali v Havranovnom kabarete, ktorý spoluorganizuje denník SME, bývalá premiérka Iveta Radičová a emeritný trnavský arcibiskup Róbert Bezák. V prvej časti diskusie sa s publicistom a moderátorom Michalom Havranom rozprávali prevažne o tom, čo robia v súčasnosti, ako Radičová vnímala pád svojej vlády či Bezák svoje odvolanie z postu cirkevného hodnostára. Na pôsobenie v úlohe premiérky si Radičová spomína najmä na dve veci. Prvou bolo jej trinásťhodinové odvolávanie v parlamente, na ktorom sedela až do konca, a druhou pád vlády. Radičová však hovorí, že vzhľadom na vývoj pred hlasovaním o eurovale bola na to vnútorne pripravená. Radičovej vládu položilo hlasovanie o spomínanom eurovale, ktoré spojila s hlasovaním o dôvere vlády. Strana SaS vtedy za euroval napriek tomu nezahlasovala. Radičová neľutuje podporu eurovalu, pretože tým sa podarilo zastabilizovať euro, je jej však ľúto, keď vidí situáciu, ktorá v spoločnosti po páde vlády vznikla. „Vytvorila sa obrovská priepasť medzi dobrými hodnotami makroekonomiky a každodennou realitou,“ vysvetlila. Za nárastom extrémizmu na Slovensku, ktoré v parlamente reprezentuje ĽSNS Mariana Kotlebu, vidí širší trend vo svete - nástup prirodzeného antiglobalizmu a populizmu. Jeho príčinu vidí v prehlbujúcej sa sociálnej nerovnosti od konca druhej svetovej vojny, technologický vplyv a aj priepasť medzi zákonom a spravodlivosťou. „Morálne princípy sa vytlačili z verejného diskurzu,“ povedala.   Odvolaný katolícky arcibiskup Bezák spomenul, že počas pôsobenia v trnavskej arcidiecéze narazil pre svoju prílišnú víziu posunúť Slovensko ďalej. Od vyššie postavených duchovných dostával odmietavé reakcie na jeho snahy otvoriť cirkev viac pre ľudí. Vycítil, že veriacich chcú skôr udržať v nevedomosti. „Táto myšlienka vytvoriť zo Slovenska skanzen, ochrániť sa, je tu stále,“ povedal Bezák s tým, že cirkev na západe je v mnohých prípadoch otvorenejšia než u nás. Spomínal, že niekedy, keď slúžil omšu, mal pocit, že veriaci by si ani nevšimli jeho odchod. „Majú svoje ružence, knižôčky,“ povedal s tým, že sa to snažil zmeniť. Z významného postu cirkevného hodnostára ho odvolali v roku 2012 po tom, ako poukázal na miliónové nezrovnalosti v majetku a financiách arcidiecézy z čias jeho predchodcu Jána Sokola. Obvinenia kritikov, že chcel viesť svetský život, že sa chcel dostať do politiky či konšpirácie časopisu Zem a Vek o tom, že je súčasťou celosvetového sprisahania, ho po odvolaní extrémne prekvapili. „Teraz mám viac času, sledujem aj výskumy a hore to mnohokrát ťahá ľudí, ktorí na to nemajú,“ povedal. Bezák je v súčasnosti nezamestnaný a stará sa o rodičov. V druhej časti diskusie hostia odpovedali na otázku, či a ako sa dajú meniť veci k lepšiemu bez funkcie, o ktorú prišli. "Prežívam niečo ako hľadanie vlastnej dôstojnosti," povedal Bezák s tým, že po odvolaní sa mu viackrát snívalo, že robiť dobro nemá zmysel. Snaží sa však proti tomu bojovať. Ako biskup sa podľa vlastných slov snažil o budovanie duchovna v človeku a trápilo ho, že pre svoje názory nebol v cirkvi pochopený. "Tak veľmi som chcel dobre a nebolo to prijaté," povedal. Dnes sa snaží nájsť v živote novú polohu, aby bol cenný ako Róbert Bezák a nie ako "ten, ktorého vystrnadili z cirkvi".


Na bezpečnostnú konferenciu do Mníchova pricestuje aj Mike Pence

Konferencia v južnom Nemecku sa uskutoční v čase obáv ohľadne budúcej stability transatlantickej spolupráce.

MNÍCHOV. Novozvolený americký viceprezident Mike Pence prijal pozvanie na Mníchovskú bezpečnostnú konferenciu, ktorá sa uskutoční 17.-19. februára. Potvrdili to v piatok organizátori tohto podujatia. Konferencia v južnom Nemecku sa uskutoční v čase obáv ohľadne budúcej stability transatlantickej spolupráce, píše agentúra Reuters. Americký prezident Donald Trump totiž v minulosti vystrašil európskych spojencov tvrdením, NATO je zastaraná organizácia a USA zrejme nebudú podporovať krajiny nespĺňajúce stanovené ciele na financovanie obrany. Trump tiež často kritizoval opatrenia nemeckej kancelárky Angely Merkelovej.


Americké štáty sa nedohodli na riešení situácie vo Venezuele, zídu sa opäť

Niektorí členovia OAS trvajú na tom, že cudzinci nemajú právo zasahovať do vnútorných záležitostí Venezuely.

WASHINGTON. Organizácia amerických štátov (OAS) na svojom stredajšom stretnutí nedokázala dospieť k dohode o riešení zhoršujúcej sa spoločensko-politickej krízy vo Venezuele. Niektoré z členských krajín OAS trvajú na tom, že cudzinci nemajú právo zasahovať do vnútorných záležitostí Venezuely. Rokovanie sa skončilo bez nájdenia konsenzu. Diplomati totiž nedokázali získať dostatočnú podporu ani pre jeden z dvoch návrhov príslušnej rezolúcie. Ministri zahraničných vecí jednotlivých štátov OAS sa preto o niekoľko týždňov zídu opäť. Na stretnutí vo Washingtone boli prítomní predstavitelia všetkých 34 členských štátov OAS. Vo Venezuele prišlo počas protivládnych demonštrácií, ktoré sa začali počiatkom apríla, o život najmenej 60 ľudí. Ľavicovo orientované krajiny, ktoré sympatizujú s venezuelským prezidentom Nicolásom Madurom, vnímajú možný zásah do situácie vo Venezuele za "podkopávanie práv" suverénneho štátu. Niekoľko delegácií navrhlo vytvorenie pracovnej skupiny, ktorá by sprostredkovala nový dialóg medzi venezuelskou vládou a opozíciou. Stretnutie bolo zorganizované bez vedomia Caracasu, ktorý už predtým naznačil úmysel vystúpiť z OAS. Venezuela čelí najhoršej hospodárskej kríze vo svojej histórii, a to aj napriek tomu, že má najväčšie zásoby ropy na svete. Obyvatelia krajiny sú vystavení nedostatku potravín a liekov popri "astronomicky" narastúcej miere inflácie. Demonštranti žiadajú predčasné voľby a oslobodenie desiatok politických väzňov. Samotný Maduro v súčasnej situácii tvrdí, že jeho politickí oponenti a nepriatelia sa snažia o prevrat v krajine, a to za podpory USA.


Najviac potravín dovážame na Slovensko z Česka

Česká republika je najväčším partnerom aj v prípade vývozu.

BRATISLAVA. Takmer tretina potravín dovezených na Slovensko pochádza z Českej republiky. V roku 2017 predstavoval dovoz potravín z Českej republiky zhruba 647 mil.iónov eur. Druhým najväčším dovozcom potravín do Slovenskej republiky je Poľsko s podielom takmer 14 percent (dovoz 284 miliónov eur). Z Nemecka dovážame na Slovensko necelých 12 percent potravín (243 miliónov eur). Významnými obchodnými partnermi z pohľadu dovozu potravín sú pre Slovensko aj Maďari a Rakúšania s podielmi 7,3 percenta a 4,8 percenta. Informovalo o tom v utorok Slovenské farmárske, družstvo (SFD) na základe údajov zo štatistík WITS (World Integrated Trade Solutions). Česká republika je najväčším obchodným partnerom Slovenska aj v prípade vývozu potravinových produktov. Zo všetkých vyvezených potravín zo Slovenska do zahraničia putuje do Českej republiky takmer 24 percent, t. j. potraviny v objeme zhruba 288 miliónov eur. Dôležitým je ale pre slovenských producentov potravín aj maďarský trh, nakoľko do tejto ekonomiky exportuje Slovensko takmer pätinu potravinových výrobkov (236 miliónov eur). Nasleduje Poľsko s podielom takmer 15 percent (180 miliónov eur). Potraviny vyváža Slovensko vo väčšom množstve aj do Rakúska (5,5 percenta) a do Nemecka a Holandska (obe krajiny so zhodným podielom 4,6 percenta)."Z pohľadu zahraničného obchodu potravín sú pre Slovensko najväčšími partnermi Česká republika, Poľsko, Nemecko, Maďarsko a Rakúsko. S výnimkou Nemecka sa teda jedná o našich bezprostredných susedov. V prípade všetkých spomenutých obchodných partnerov je objem dovozu potravinových výrobkov na Slovensko vyšší ako objem vyvezených potravín zo Slovenska na ich trh. Jedinou výnimkou je Maďarsko," komentovala údaje WITS analytička Slovenského farmárskeho, družstva Eva Sadovská.


Bulhari protestovali proti novému generálnemu prokurátorovi

Transparency International považuje Bulharsko za najviac skorupovaný štát v EÚ.

SOFIA. Bulharská najvyššia súdna rada vo štvrtok zvolila nového generálneho prokurátora, aj napriek kritike verejnosti. Zvolenie Ivana Geševa, ktorý dosiaľ pôsobil ako námestník generálneho prokurátora, následne v hlavnom meste vyvolalo protesty. Stovky demonštrantov na niekoľko hodín zablokovali hlavné križovatky a spôsobili dopravný chaos. Podľa nich sa totiž o Geševovo zvolenie postarali skorumpovaní politici a oligarchovia, čím si chceli zabezpečiť, že ich v budúcnosti nebudú stíhať. Gešev bol jediným kandidátom na generálneho prokurátora. Rada ho do funkcie zvolila v pomere hlasov 20 za a 4 proti. Funkčné obdobie generálneho prokurátora je v Bulharsku sedem rokov. Podľa organizácie Transparency International je Bulharsko najskorumpovanejším členským štátom Európskej únie. V krajine dosiaľ za korupciu neodsúdili žiadneho z jej popredných predstaviteľov.


Váš mozog nevie pomenovať túto farbu. Vedci už vedia, prečo

Viete, ako funguje naša vizuálna pamäť? Zvykne dávať veci do kategórií.

Vidíte tú farbu? Je to ružová? Fialová? Alebo niečo medzi tým? Možno má dokonca aj názov - len váš mozog si naň nedokáže spomenúť. Nebojte sa, so zaradením farby má problém množstvo ľudí, ide už o akýsi fenomén. Podľa vedcov Univerzity Johna Hopkinsa však nejde o nič nezvyčajné. Ľudia si jednoducho niektoré odtiene nedokážu zapamätať, namiesto toho ich priradia k inej farbe, ktorá im ich pripomína. Hoci výsledky výskumu tejto témy zverejnili vedci už minulý rok, fenomén tu s nami zostáva naďalej - ľudský mozog sa nedá len tak prekabátiť a naučiť na nový systém fungovania vizuálnej pamäte. Výskumnú skupinu vtedy viedol kognitívny psychológ Jonathan Flombaum, spolupracoval aj s vedcami z Kalifornskej univerzity, Pennsylvánskej univerzity či Rutgersovej univerzity. Výsledky vedci publikovali v žurnáli Journal of Experimental Psychology: General. Pri výskume si pomohli práve farbami. Po prvý raz sa im podarilo dokázať, že sa pri niektorých odtieňoch stáva, že hoci človek vidí jednu farbu, pamätá si druhú. Za všetko podľa nich môže ľudská tendencia všetko kategorizovať. Vedci dobrovoľníkom ukázali paletu 180 rôznych farieb. Každý z nich mal označiť odtieň modrej, ružovej, zelenej, fialovej oranžovej a žltej, ktorý považuje za “najlepší”. Následne vedci druhej skupine dobrovoľníkov ukázali štvorček, na ktorom bola len jedna farba, ktorú si mali zapamätať. Keď ich neskôr vedci vyzvali, aby na palete 180 farieb ukázali, ktorú farbu práve videli, siahali po tých, ktoré pri experimente predtým ľudia označovali za “ideálne”. A to napriek tomu, že v skutočnosti šlo o úplne iné odtiene, ktoré sa v palete nachádzali tiež. Dobrovoľníci ich jednoducho nespoznali. “Existuje azúrová, námornícka modrá, kobaltová, parížska modrá,” píšu vedci v oficiálnej tlačovej správe. “Ľudský mozog je citlivý na ich rozdiely medzi odtieňmi - napokon, vieme ich rozlíšiť. No keď ich ľudia skladujú v pamäti, označia ich za ‘modré’. A to isté platí aj pre odtiene zelenej, ružovej, fialovej a tak ďalej.” Vedci sa tak utvrdili v tom, že hoci dokážeme vnímať množstvo odtieňov, napokon svoj mozog oklameme, aby sa menej namáhal pri spomínaní. Podľa vedúceho výskumu zistenie vôbec neznamená, že by náš mozog nemal dostatok priestor” na to, aby si pamätal milióny možností. Ide skôr o to, že myseľ si snaží zosúladiť konkrétne detaily s limitovanejšími, jazykom riadenými kategóriami. “Naše spomienky sa tak stávajú celkom pokrivené, no aj tak je systém celkom užitočný,” hodnotí výsledky Flombaum.


Po vyše roku smerujú opäť z Číny nákladné vlaky aj cez Slovensko

BRATISLAVA. Po vyše ročnej prestávke sa opäť cez Slovensko začali prepravovať nákladné vlaky z Číny. V Termináli kombinovanej dopravy Dobrá pri slovensko-ukrajinských hraniciach bolo podľa ministerstva dopravy preložených 41 kontajnerov z vlaku na širokom železničnom rozchode na vlak európskeho železničného rozchodu. "Vlak bol vypravený z čínskeho mesta Čchang-ša a zo Slovenska ďalej smeruje do Budapešti," priblížila hovorkyňa ministerstva dopravy Karolína Ducká. Vlak podľa jej slov prišla slávnostne privítať štátna tajomníčka ministerstva financií Dana Meager a veľvyslanec Čínskej ľudovej republiky na Slovensku Lin Lin. Dopravu na území Slovenska zabezpečila štátna Železničná spoločnosť Cargo Slovakia. "Je to nový začiatok smerovania nákladných vlakov s kontajnermi z Číny do Európskej únie cez Slovensko. Ide o veľký úspech, ktorý sa nám podaril po viac ako ročnom úsilí a sérii spoločných rokovaní s čínskymi, ruskými a ukrajinskými partnermi," konštatoval minister dopravy Árpád Érsek (Most-Híd). V roku 2016 bolo medzi Čínou a Európou prepravených celkom 1881 nákladných vlakov. V roku 2020 plánuje Čína podľa rezortu dopravy vypraviť 5000 takýchto vlakov za rok.


Zhotoviteľ D4 a R7 tvrdí, že na stavbe nebol použitý kontaminovaný materiál

Obvinenia nie sú podložené, bráni sa riaditeľ spoločnosti.

BRATISLAVA. Výstavba úsekov diaľnice D4 a rýchlostnej cesty R7 v okolí Bratislavy v rámci PPP projektu spĺňa vysoké kvalitatívne štandardy preukázané aj viac ako 20-tisíc doteraz vykonanými materiálovými testami, tvrdí spoločnosť D4R7 Construction. Spoločnosť je hlavným zhotoviteľom D4 a R7. Informovala, že na výstavbu nebol použitý kontaminovaný ani nevhodný materiál. Dodala, že bude tridsať rokov zodpovedať za všetky konštrukčné chyby na D4 a R7, preto má veľký záujem o rýchle objasnenie všetkých podľa nej nepodložených obvinení v súvislosti s použitým materiálom a úzko spolupracuje so štátnymi orgánmi a políciou na objasnení vyšetrovaných udalostí.Generálny riaditeľ D4R7 Construction Juan José Bregel povedal, že obavy ľudí berú veľmi vážne. "My sme tí, ktorí sú zodpovední za bezproblémovú a dokonalú prevádzku bratislavského obchvatu v PPP modeli na najbližších tridsať rokov a rovnako sami zodpovedáme za všetky chyby, ktoré by mohli mať dopad na jej prevádzku," uviedol Bregel. "Nemôžeme však akceptovať množstvo nepodložených obvinení z posledných dní a budeme sa brániť právnymi prostriedkami, ktoré máme k dispozícii. Obchvat D4R7 staviame v súlade s relevantnými štandardmi a podľa všetkých právnych požiadaviek," upozornil.Všetky materiály na stavbe podľa spoločnosti podliehajú rozsiahlemu testovaniu, ktoré musí potvrdiť vhodnosť materiálu na použitie. "Vhodnosť materiálu bola opakovane kontrolovaná kompetentnými orgánmi a v rámci procesu kontroly kvality existuje monitorovací plán, ktorý umožňuje identifikovať pôvod všetkých materiálov použitých pri výstavbe ciest," poznamenal Bregel. Zhotoviteľ má záujem o aktívny dialóg so všetkými miestnymi komunitami a zodpovednými štátnymi orgánmi. "Sme pripravení predložiť všetky naše testy, a ak to bude potrebné zabezpečiť ďalšie nezávislé testy materiálov," dodal. V posledných dňoch podľa spoločnosti poskytlo niekoľko osôb vyhlásenia o konštrukčných poruchách a škodách na životnom prostredí bez toho, aby tieto obvinenia podložili akýmikoľvek faktami. V sídle firmy D4R7 Construction v Bratislave zasahovala polícia v závere marca. Preverovala aj firmy, ktoré na stavbe úsekov D4 a R7 pracujú, pre podozrenia, že sa pri výstavbe používa kontaminovaná pôda. Koncesionár projektu a hlavný zhotoviteľ stavby D4 a R7 vtedy informovali, že plne spolupracujú s políciou pri vykonávaní vyžadovaných úkonov. Minister dopravy a výstavby Arpád Érsek chce rozhodnúť o ďalšom postupe až potom, ak sa potvrdí zodpovednosť nezávislého stavebného dozoru na stavbe D4 a R7 pre podozrenia o používaní kontaminovanej zeminy.


´Dvadsať krajín Únie by malo v pondelok vyhostiť ruských diplomatov

Musíme reagovať na ruské klamstvá, tvrdí Babiš.

PRAHA. Dvadsať krajín Európskej únie vrátane Českej republiky by malo už v pondelok vyhostiť ruských diplomatov v reakcii na otravu bývalého agenta Sergeja Skripaľa, tvrdia britské noviny The Times. „My tiež musíme reagovať na ten klamlivý výrok ruskej strany, že tu máme novičok,“ komentoval správu pre spravodajský portál iDNES.cz český premiér v demisii Andrej Babiš. „Bezprecedentná koordinovaná séria vyhosťovania sa začne v pondelok štvortýždňovým odvolaním veľvyslanca EÚ v Moskve,“ uviedol britský denník. Podľa neho ruských diplomatov pošle domov aj Česká republika, Nemecko, Francúzsko, Poľsko, Holandsko, Bulharsko, Dánsko, Estónsko, Lotyšsko, Litva či Írsko. Skripaľa a jeho dcéru otrávili 4. marca v juhoanglickom mestečku Salisbury nervovo paralytickou látkou novičok vyvinutou v sovietskych laboratóriách. Obaja sa nachádzajú v kritickom stave. Moskva tvrdí, že na vývoji jedu pracovalo Česko, Británia či Švédsko. Britská premiérka Theresa Mayová však vyhlásila, že za otravou stojí Rusko. Británia už reagovala vyhostením 23 ruských diplomatov. Európska únia sa v kauze postavila za Londýn. Rusko vinu kategoricky odmieta.


Sabbatini uzatvára tretiu desiatku na The Open, vedie Lowry

Slovenský golfový reprezentant je po treťom kole na 29. mieste.

BRATISLAVA. Slovenský golfový reprezentant Rory Sabbatini figuruje po treťom kole záverečného major turnaja sezóny na delenej 29. pozícii. Rodák z juhoafrického Durbanu v sobotu na 148. ročníku The Open Championship vyrovnal par ihriska v severoírskom klube Royal Portrush, keď potreboval na absolvovanie osemnástich jamiek 71 rán a v celkovom súčte svieti pri jeho mene skóre -2. Lídrom podujatia s celkovou dotáciou 10,75 milióna amerických dolárov je pred posledným dňom Ír Shane Lowry s bilanciou -16. Štyridsaťtriročný Sabbatini začal tretie kolo dvoma bogey na štvrtej a piatej jamke, ale na ďalších piatich jamkách dvakrát skóroval a vďaka dosiahnutiu dvoch birdie napravil svoje zaváhania. Vo zvyšku dňa sa skúsený golfista nezlepšil, ale ani nezhoršil, keďže jedno bogey opäť vyvážil jedným birdie a o 29. priečku sa delí napr. s druhým mužom svetového rebríčka Američanom Dustinom Johnsonom. Po piatkovom programe sa delili o vedúcu pozíciu Lowry s Američanom J. B. Holmesom a v priebehu soboty sa do boja o titul zapojil aj Angličan Tommy Fleetwood. Tridsaťdvaročný Ír však postupne unikol svojim najbližším prenasledovateľom. Na osemnástich jamkách zahral až osemkrát birdie bez jedinej chyby a do finálového dňa vstúpi s náskokom štyroch rán pred Fleetwoodom a šiestich pred Holmesom. "Tretie kolo som si veľmi užil. Hral som skvelý golf a dopredu ma hnalo skvelé publikum. Vďaka nemu som sa cítil veľmi komfortne. Mám pred sebou náročných 24 hodín, ale neexistuje situácia, v ktorej by som bol radšej ako teraz. Zažil som jeden z najskvelejších dní v mojej kariére. Dúfam, že sa so svojou pozíciou dokážem úspešne vyrovnať," uviedol Lowry pre Sky Sports.


OBJEKTÍVVleteli do oka hurikánu Dorian. Pozrite si letecké zábery

Keby ste vleteli do oka hurikánu, naskytol by sa vám pohľad, ktorý by pripomínal vnútro obrovského štadióna. Obkolesili by vás oblaky, ktoré by sa týčili do výšky ako masívne steny. Také čosi videli piloti 53. perute Letectva Spojených štátov amerických určenej na prieskum počasia, ktorí majú prezývku lovci hurikánov. Ráno 1. septembra sa jedna letka vydala na letecký prieskum hurikánu Dorian, ktorý v tom čase dosiahol najvyššiu piatu kategóriu. Časť letu americký Národný úrad pre oceány a atmosféru (NOAA) zverejnil aj na videu. Prvé sekundy ukazujú prelet hustými oblakmi s takmer žiadnou viditeľnosťou, ktoré po chvíli vystrieda pokojné, ničím nerušené a jasné počasie v oku. Celkom iná situácia však panuje v okrajových častiach hurikánu. Satelitné zábery z konca augusta ukazujú množstvo bleskov, ktoré Dorian sprevádzajú. Zábery dal dohromady meterológ Dakota Smith. Blýskanie bežne sprevádza hurikány. No ich intenzita značí, že Dorian buď udržiaval silu, alebo ju naberal, povedal Smith pre web ScienceAlert. Krátko na to, čo sa blesky objavili, sa z Doriana stal hurikán kategórie päť. Dorian podľa najnovších správ už zoslabol na hurikán tretej kategórie. Keďže sa však ďalej nepresúva, naďalej pustoší Bahamy. Vyžiadal si najmenej päť mŕtvych, pričom spôsobil obrovské škody. Americké Národné centrum pre hurikány odhaduje, že hurikán sa priblíži k Floride a následne pôjde pozdĺž východného pobrežia USA.


Hygienici upozorňujú na nebezpečnú kozmetiku z Ruska a Poľska

Je možné, že sa výrobky nachádzajú aj na Slovensku.

BRATISLAVA. Úrad verejného zdravotníctva (ÚVZ) varuje pred nebezpečnými kozmetickými výrobkami, ktoré do výstražného systému Rapex nahlásil kontrolný orgán v Litve. Podľa úradu je možné, že sa výrobky nachádzajú aj na Slovensku. Nebezpečné môžu byť koncentrovaný gél a balzam na nohy, ako aj telový gél značky Horse Health z Ruska. Upozornenie sa týka aj dvoch druhov krémov na ruky značky Gratia z Poľska - harmančekového a s aloe vera. Zdravie môže ohroziť aj telový gél s názvom Zolotoj Us, tiež z Ruska. Vo všetkých uvedených výrobkoch sa nachádza zmes konzervačných látok Methylisothiazolinone a Methylchloroisothiazolinone, ktorej použite je podľa predpisov EÚ možné len v zmývateľných výrobkoch. Nezmývateľné výrobky s týmito zložkami môžu u citlivých osôb spôsobiť alergickú reakciu.


Kauza sa týka porušovania ľudských práv v regióne Sin-ťiang.

PEKING. Americkí poslanci žiadajú vládu, aby uvalila sankcie na čínskych predstaviteľov a spoločnosti napojené na rozsiahle porušovanie ľudských práv v prevažne moslimskom severozápadnom regióne Sin-ťiang. V liste vyzvali ministra zahraničných vecí Mikea Pompea a ministra financií Stevena Mnuchina, aby zasiahli v súvislosti s "pokračujúcou krízou týkajúcou sa ľudských práv", pričom navrhujú zmraziť účty a obmedziť udeľovanie víz.Uviedli, že hlavný predstaviteľ oblasti Čchen Čchüan-kuo je obvinený z vytvorenia policajného štátu a zavedenia systému internačných táborov, v ktorých sú už mesiace zatvorení členovia moslimských minorít, ktorých nútia vzdať sa svojej kultúry a náboženstva. Čína odmieta tvrdenia o existencii táborov.


Do Francúzska pricestovala prvá skupina afrických utečencov z Čadu

Po príchode boli autobusom prepravení do kláštora v Alsasku.

PARÍŽ. Do Francúzska dorazila v pondelok z Čadu prvá skupina afrických utečencov pokladaných za obzvlášť ohrozených. Stalo sa tak na základe iniciatívy odštartovanej na augustovom summite v Paríži lídrami Francúzska, Nemecka, španielska a Talianska. Informovala o tom agentúra AP. V utečeneckom tábore v Čade, kde sa uchýlili státisíce ľudí utekajúcich pred vojnovými konfliktami, bola vybraná skupina 19 občanov Sudánu vrátane 11 detí. Po príchode do Francúzska boli všetci autobusom prepravení do kláštora v Alsasku, kde strávia nasledujúce štyri mesiace. Následne im francúzske úrady poskytnú iné ubytovanie, uviedol nemenovaný predstaviteľ francúzskeho ministerstva vnútra. Druhá skupina 25 utečencov, tento raz z Nigeru, by mala do Francúzska pricestovať v utorok a ďalšia v stredu. V rámci iniciatívy, ktorú podporuje aj Medzinárodná organizácia pre migráciu (IOM), sa Francúzsko zaviazalo prijať v priebehu nasledujúcich dvoch rokov 3000 migrantov z Čadu a Nigeru. Podobne budú postupovať aj Nemecko, Španielsko a Taliansko. Francúzsko tiež plánuje prijať 7000 utečencov z viacerých miest na Blízkom východe.


Najväčšie lietadlo na svete je zachránené, Emirates kúpia 20 strojov A380

Emirates prisľúbili napevno odobrať 20 modelov A380, ktoré by im mal Airbus začať dodávať v roku 2020.

PARÍŽ. Európsky výrobca lietadiel Airbus vo štvrtok oznámil, že získal objednávku od leteckej spoločnosti Emirates na dodávku obrích strojov A380. Emirates si napevno objednali 20 modelov A380, na ďalších 16 strojov si letecká spoločnosť zo Stredného východu ponechá opciu (pozn. red.: aerolínie Emirates majú možnosť si doobjednať ďalšie stroje).  Prvé dvojposchodové lietadlá by do Dubaja mali dodať v roku 2020. Hodnota objednávky, ktorá dokopy zahŕňa 36 strojov, sa podľa katalógových cien odhaduje na 16 miliárd dolárov (13,11 miliardy eur). Dohoda o objednávke pomôže Airbusu ochrániť budúcnosť výroby superjumba A380. Akcie spoločnosti Airbus po zverejnení tohto oznamu vzrástli o 1,6 percenta na 91,14 eura za podiel. Šéf predaja spoločnosti Airbus John Leahy už predtým upozornil, že budúcnosť modelu A380 spočíva v rukách Emirates, hoci aj iné letecké spoločnosti majú záujem o menšie počty týchto lietadiel s kapacitou 544 miest. Ale len Emirates si dokáže objednať dostatočný počet týchto strojov na udržanie výroby. „Ak sa nedokážeme dohodnúť s Emirates, nemáme inú možnosť ako ukončiť výrobu,“ varoval Leahy v pondelok 15. januára. Nová objednávka podčiarkuje záväzok spoločnosti Airbus vyrábať A380 minimálne ďalších desať rokov. „Ja osobne som presvedčený, že budú nasledovať ďalšie objednávky," vyhlásil Leahy. Dvojposchodové lietadlo A380 v čase uvedenia na trh pred zhruba dekádou na seba stiahlo celosvetovú pozornosť, projekt však dlhodobo čelil pochybnostiam o rentabilite, uviedla agentúra AP.


Riečna doprava po Dunaji nevyužíva svoj potenciál

Riečna doprava po Dunaji na území Bratislavského samosprávneho kraja (BSK) by mohla byť reálna.

BRATISLAVA. Riečna doprava po Dunaji na území Bratislavského samosprávneho kraja (BSK) by mohla byť predsa len reálna. Tému na stretnutí s predsedom BSK Jurajom Drobom a primátorom Bratislavy Ivom Nesrovnalom v piatok otvoril minister dopravy Árpád Érsek (Most-Híd). "Ministerstvo deklarovalo, že je ťahúňom projektu. Za magistrát hovoriť nechcem, Bratislavský samosprávny kraj sa ale určite bude aktívne tohto projektu zúčastňovať a rátame s tým, že bude nutné dotovať tento typ dopravy," uviedol na tlačovej besede Droba na margo rokovania. Vedenie kraja podľa neho iniciatívu víta, pretože Dunaj vníma ako nevyužitý potenciál, či už na dopravné účely, ako aj v rámci posilnenia cestovného ruchu. "Kde sme takisto v plienkach v porovnaní s ďalšími metropolami na Dunaji, dokonca vrátane tých, ktoré sú južnejšie od nás smerom na Balkán. Už aj tam vedia, čo s Dunajom robiť, u nás sme sa ešte stále nechytili," myslí si Droba. Poukazuje zároveň na environmentálny charakter projektu či fakt, že by mohol o rádovo stovky vozidiel odľahčiť južnú cestu od Šamorína do Bratislavy. Bližšie kroky či termíny zatiaľ konkretizovať nechcel, je to podľa neho skôr otázka na rezort dopravy, ktorý má byť aktívnym subjektom projektu. "Minister hovoril, že v lete budúceho roka sa to už začne možno pokusne prevádzkovať, takže sme veľmi blízko toho," podotkol Droba. Otvorená je aj otázka financií. Isté je, že prvá časť by mala byť hradená z eurofondov a kraj by mal prispievať na dotáciu cestovných lístkov. Doriešená nie je ani integrácia lodnej dopravy do integrovaného dopravného systému v kraji. Droba v prípade cien lístkov prebiehať nechce. Podľa Zuzany Horčíkovej, generálnej riaditeľky Bratislavskej integrovanej dopravy (BID), ktorá je koordinátorom Integrovaného dopravného systému Bratislavského kraja (IDS BK), bude potrebné na integráciu lodnej dopravy množstvo rokovaní, vyhodnotenie ekonomických vplyvov i rad legislatívnych zmien, aby mohol byť zákonom definovaný objednávateľ lodnej dopravy. "Dnes zákon o cestnej doprave hovorí, že objednávateľom výkonov regionálnej autobusovej dopravy je samosprávny kraj, koľajovú dopravu objednáva štát, mestskú dopravu objednáva mesto, respektíve obce a bude treba stanoviť, kto bude objednávateľom týchto výkonov (v lodnej doprave, pozn. TASR)," skonštatovala Horčíková. Piatkové stretnutie otvorilo okrem riečnej dopravy aj ďalšie dopravné témy. Droba v tejto súvislosti potvrdil, že koľajová doprava ostáva prioritou pre BSK. Témou rokovaní boli taktiež záchytné parkoviská a prestupné terminály. "V súčasnom programovom období ideme budovať prestupné terminály Svätý Jur, Šenkvice a Bernolákovo, už budúci rok. A zvýšime kapacitu v Malackách," doplnil Droba s tým, že záchytné parkoviská by sa mali vybudovať všade tam, kde boli naplánované. Kraj zároveň pripravuje prestupný terminál Veľký Biel, Báhoň a Plavecký Štvrtok.


Vyjednávači sa zhodli na podobe Európskeho obranného fondu

Cieľom je podpora inovácií a posilnenie samostatnosti EÚ.

BRUSEL. Európsky parlament (EP), Rada EÚ zastupujúca členské štáty a Európska komisia (EK) dospeli v stredu k čiastočnej politickej dohode o Európskom obrannom fonde (EDF), ktorý má podporiť inovatívnu a konkurencieschopnú priemyselnú základňu v oblasti obrany a ktorý zároveň prispeje k strategickej autonómii EÚ. Dohodu dosiahnutú vyjednávačmi v rámci takzvaného trialógu ešte musí formálne schváliť Európsky parlament a Rada EÚ. Eurokomisia v tejto súvislosti pripomenula, že vo svete rastúcej nestability a cezhraničných hrozieb pre bezpečnosť EÚ žiadna európska krajina nemôže uspieť sama. Európsky obranný fond, ktorý EK navrhla v júni 2018 ako súčasť dlhodobého rozpočtu EÚ (2021 - 2027), patrí medzi iniciatívy, ktorých cieľom je posilniť schopnosť EÚ ochrániť svojich občanov. Podpredseda EK zodpovedný za pracovné miesta, rast, investície a konkurencieschopnosť Jyrki Katainen fond vníma ako dôležitý impulz pre spoluprácu v oblasti obrany a podľa jeho slov EDF bude podporovať silný a inovatívny obranný priemysel a zvýši autonómnosť a technologické prvenstvo EÚ v oblasti obrany. "Fond bude podporovať technologickú inováciu a spoluprácu v európskom sektore obrany, aby mohla Európa profitovať z najmodernejších interoperabilných obranných technológií a zariadení v nových oblastiach, ako je umelá inteligencia, šifrovaný softvér, technológie bezpilotných lietadiel či satelitná komunikácia," uviedla eurokomisárka pre vnútorný trh, priemysel a podnikanie Elžbieta Bieňkowská v správe pre médiá. Vyjednávači inštitúcií EÚ sa dohodli na viacerých kľúčových prvkoch. EDF bude poskytovať podporu počas celého životného cyklu priemyselného rozvoja od výskumu cez vývoj prototypov až po certifikáciu. Rovnako sa z neho budú vo forme grantov financovať kolaboratívne výskumné projekty. Okrem fázy výskumu a dizajnu, na ktorú je možné poskytnúť stopercentnú finančnú podporu, z rozpočtu EÚ bude možné dopĺňať investície členských štátov formou spolufinancovania vývoja prototypov (do výšky 20 percent) a následných testovacích, kvalifikačných a certifikačných činností (do výšky 80 percent). Fond bude poskytovať stimuly pre projekty s cezhraničnou účasťou mnohých malých a stredných podnikov a podnikov so strednou trhovou kapitalizáciou v dodávateľskom reťazci v sektore obrany, a to poskytovaním vyšších sadzieb financovania. Projekty v rámci stálej európskej štruktúrovanej spolupráce (PESCO), ktoré spĺňajú potrebné podmienky, môžu získať bonus vo výške ďalších desať percent spolufinancovania, ale príspevok z fondu nie je automatický. Projekty budú vymedzené v súlade s obrannými prioritami odsúhlasenými členskými štátmi v rámci spoločnej zahraničnej a bezpečnostnej politiky, a to najmä v kontexte plánu rozvoja spôsobilostí, ale zohľadniť sa môžu aj regionálne a medzinárodné priority, ako sú úlohy v rámci NATO. Vo všeobecnosti sa môžu o príspevok uchádzať len kolaboratívne projekty, do ktorých sú zapojené najmenej tri oprávnené subjekty z najmenej troch členských štátov alebo pridružených krajín. Najmenej štyri percentá (maximálne osem percent) rozpočtu EDF sa vyčlení na prevratné a vysokorizikové inovácie, ktoré posilnia vedúce postavenie EÚ v oblasti technológií a autonómnosť v oblasti obrany. V zásade sa o financovanie môžu uchádzať len subjekty so sídlom v EÚ alebo pridružených krajinách, ktoré nie sú pod kontrolou tretích krajín ani ich právnických osôb. Dcérske podniky spoločností tretích krajín so sídlom v EÚ môžu byť výnimočne oprávnené na financovanie za predpokladu splnenia určitých podmienok, ktoré zaručujú, že nie sú ohrozené bezpečnostné a obranné záujmy EÚ a jej členských štátov. Subjekty so sídlom mimo Únie nemôžu získať finančné prostriedky EÚ, ale môžu sa podieľať na projektoch spolupráce. Komisia v rámci dlhodobého rozpočtu Únie po roku 2020 navrhla vyčleniť pre EDF 13 miliárd eur. Eurokomisia oznámila, že začne iným spôsobom určovať výšku pokút, ktoré môžu členské krajiny bloku dostať za neplnenie povinností, napríklad za neprevedenie unijných pravidiel do vlastných zákonov. Doterajší výpočet, ktorý využíval okrem iného počet hlasov danej krajiny v Rade EÚ bude nahradený novým, ktorý zohľadní pridelený počet mandátov v Európskom parlamente. Nemecko a Francúzsko sú blízko dohode o návrhoch spoločného rozpočtu eurozóny. Vyhlásil to v stredu nemecký minister financií Olaf Scholz. Dodal, že očakáva dohodu už tento alebo nasledujúci týždeň. Zástupcovia vlád krajín Európskej únie schválili kompromisnú verziu dohody o ochrane autorských práv na internete, ktorú minulý týždeň dosiahli spoločne s Európskym parlamentom. Na twitteri to oznámilo rumunské predsedníctvo EÚ. Nové pravidlá posilnia postavenie tvorcov, ako sú hudobníci, herci či novinári, voči internetovým gigantom typu Google či Facebook. Dohodu ešte musí formálne schváliť Európsky parlament aj Rada EÚ.


Britskí poslanci opäť odmietli všetky návrhy na riešenie brexitu

LONDÝN. Dolná snemovňa britského parlamentu v pondelok zamietla všetky štyri návrhy ďalšieho postupu v kríze okolo brexitu. Väčšinu hlasov nezískali návrhy na uzavretie colnej únie s Úniou, zotrvanie na jednotnom trhu, referendum o brexitovej dohode ani zrušenie brexitu v prípade neschválenia dohody. Najbližšie k úspechu bola colná únia, kde mali odporcovia navrch iba o tri hlasy. Vláda v reakcii uviedla, že sa bude naďalej usilovať o schválenie dohody s Úniou, ktorú vyjednala premiérka Theresa Mayová. Hlasovanie, ktoré v prípade úspechu mohlo spoluurčovať ďalší vývoj patovej situácie, dopadlo tesnejšie než minulý týždeň, keď poslanci zamietli celkom osem možností. Návrh konzervatívneho poslanca Kena Clarka, aby britská vláda vyjednala trvalú colnú úniu s Úniou, v pondelok podporilo 273 poslancov, proti bolo o troch viac. Druhým návrhom, ktorý nebol príliš ďaleko od schválenia, sa stal podnet labouristických poslancov Petra Kylea a Phila Wilsona na vypísanie referenda o pripravenej brexitovej dohode, ktorú presadzuje Mayová. Táto možnosť dostala 280 hlasov, proti bolo 292 Návrh konzervatívca Nicka Bolesa označovaný ako spoločný trh 2.0, ktorý je inšpirovaný vzťahom Únie a Nórska, bol porazený pomerom hlasov 261 ku 282. Boles na jeho neúspech reagoval rezignáciou na svoj post v Konzervatívnej strane. Najhoršie dopadol návrh, s ktorým prišla poslankyňa Škótskej národnej strany (SNP) Joanna Cherryová, ktorá sa pokúša zabrániť neriadenému odchodu aj za cenu zrušenia brexitu. Za návrh hlasovalo 191 zákonodarcov, proti bolo 292. Minister pre brexit Stephen Barclay v reakcii na výsledky hlasovania povedal, že vláda sa bude naďalej snažiť presvedčiť poslancov o podpore vyjednanej brexitovej dohody. Pokiaľ sa to nepodarí do 12 apríla a predstavitelia Únie zároveň Mayovej nepovolia ďalší odklad brexitu, odíde Británia z európskeho bloku bez dohody.


Zastavenie obnovy trate na Špitálskej považuje kraj za zbytočnosť

Na zastávku podali sťažnosť obyvatelia dotknutého bytového domu.

BRATISLAVA. Zastavenie rekonštrukcie električkovej trate na Špitálskej ulici v Bratislave vníma Bratislavský samosprávny kraj (BSK), špeciálny stavebný úrad pre mestské dráhy, ako zbytočné. Problémom podľa neho totiž nie je samotná rekonštrukcia, ale naplánovaná výstavba električkovej zastávky viedenského typu na Špitálskej ulici. Práve na túto zastávku podali sťažnosť obyvatelia dotknutého bytového domu. Ak by sa totiž vybudovala, tak ako sa plánovalo, bránila by im dostať sa s autami z dvora na ulicu. S autami by museli totiž prechádzať priamo cez zastávku, na ktorej by stáli ľudia. "Mali by obrovský problém s vychádzaním zo svojho domu cez zastávku plnú ľudí. Chápem ich odvolanie ako oprávnené. Možno, keby sa tým vážnejšie zaoberali na magistráte, kde to bolo pôvodne smerované už začiatkom augusta, neboli by sme tam, kde sme teraz," povedal riaditeľ Odboru dopravy Úradu BSK Ladislav Csáder. Dotknutí obyvatelia podali dve odvolania voči dvom stavebným povoleniam. Prvé sa týka električkových tratí a ich rekonštrukcie. Druhé stavebné povolenie, voči ktorému sa odvolali, vydal magistrát a týka sa zastávky. "Možno nastal skrat na strane ministerstva dopravy, že zrušil stavebné povolenie BSK na rekonštrukciu koľají, ktoré mierne súvisí, ale nie je úplne závislé od budovania zastávky," vysvetlil Csáder. Obyvatelia Špitálskej podľa neho nič proti rekonštrukcii električkovej trate nemajú, problémom bolo pre nich umiestnenie zastávky. "Ten postup, ktorý by sme mi veľmi radi dosiahli, je, že by sa zrušilo zastavenie stavebných prác tak, aby sa okamžite mohla električková trať dorobiť. Či bude električková trať tu, alebo o sto metrov ďalej, sa môže rozhodovať neskôr," povedal Csáder s tým, že chcú dosiahnuť, aby boli stavebné práce do zimy hotové. Podľa predsedu BSK Pavla Freša, ktorý si tento post chce obhájiť aj v novembrových voľbách, je potrebná dohoda medzi obyvateľmi dotknutých domov, Dopravným podnikom Bratislava (DPB), hlavným mestom a BSK na premiestnení zastávky na iné miesto. "Som presvedčený, že keď dosiahneme dohodu s dotknutými ľuďmi, tak dosiahneme rovnako aj dohodu právnu, akým spôsobom spustiť prevádzku električiek," podotkol Frešo. Csáder si myslí, že nájsť technické riešenie ohľadom umiestnenia zastávky si vie predstaviť veľmi rýchlo. "Vidím vždy cestu, že ministerstvo môže svoje rozhodnutie na základe nových skutočností, ktorou by bola dohoda dotknutých subjektov, veľmi rýchlo zrušiť," podotkol Csáder. Rekonštrukciu električkovej trate na Špitálskej ulici dočasne pozastavili začiatkom minulého týždňa. Ministerstvo zastavenie prác požadovalo, pretože podľa neho rekonštrukcia nebola povolená v súlade so zákonom a v procese nastali vážne pochybenia. Vedenie DPB podalo pre vzniknutú situáciu podnet na prokuratúru. Rekonštrukcia električkovej trate za viac ako 2,5 milióna eur sa začala začiatkom augusta a podľa odhadov mala trvať tri mesiace. Ministerstvo dopravy však tvrdí, že zastavenie rekonštrukcie električkovej trate na Špitálskej ulici v Bratislave nebolo skratovým konaním. Rozhodnutie o zrušení stavebného povolenia a vrátenie veci na prvý stupeň je podľa rezortu právoplatné a nie je možné ho zrušiť. "Ministerstvo dopravy na základe odvolania a presne v zmysle zákona preskúmalo stavebné povolenie vydané Bratislavským samosprávnym krajom (BSK) a na základe nespochybniteľných pochybení muselo v zmysle zákona rozhodnúť o zrušení právoplatnosti tohto rozhodnutia a vrátiť vec na opätovné prerokovanie na prvom stupni," vysvetlil rezort dopravy. K rovnakému záveru prišiel podľa neho aj okresný úrad, ktorý preveroval stavebné povolenie vydané hlavným mestom na umiestnenie zastávky a tiež toto povolenie zrušil a vrátil vec na opätovné prerokovanie. "Je teraz úlohou Dopravného podniku Bratislava (DPB), magistrátu aj BSK, aby opravili chyby a čo najrýchlejšie zopakovali zákonné procesy potrebné na opätovné sprevádzkovanie trate," podotklo ministerstvo. Zároveň víta, že všetky strany začínajú hľadať zákonné riešenie, ktoré prispeje k obnoveniu dopravy na tejto trase v čo najkratšom termíne.


Náročné stúpanie najlepšie využil Yates, Pinot opäť podal heroický výkon

Alaphilippe vedie

online

fotogaléria

video

Profil

LIMOUX. V nedeľu čakala na cyklistov záverečná pyrenejská etapa a viac ako 4300 nastúpaných metrov. Nezvyčajne dlho sa čakalo na vytvorenie úniku dňa, vpredu sa striedalo viacero útokov a skupín, ale nikomu sa nepodarilo odísť. O únik sa pokúšal aj Peter Sagan. Vedúca skupina sa utvorila napokon až po viac ako 50 kilometroch na začiatku stúpania II. kategórie Col de Montségur s dĺžkou 6,8 km a priemerným sklonom 6 %. Na čele sa usadilo 36 jazdcov, medzi nimi boli Nairo Quintana (Movistar), Vincenzo Nibali (Bahrain-Merida), Romain Bardet (Ag2r La Mondiale), Daniel Martin (UAE Team Emirates) či Matthews. Šesť kilometrov pred cieľom zo skupiny favoritov zaútočil Pinot, udržali sa s ním len Alaphilippe, Emanuel Buchmann (Bora-Hansgrohe) a Egan Bernal (Ineos). Pinot išiel naplno, zakrátko začal strácať líder Alaphilippe, potom Buchmann a napokon aj Bernal. Pinot 1,6 km pred koncom dostihol Landu, na čele osamotený Simon Yates držal minútový náskok a radoval sa z druhého víťazstva na tohtoročnej Tour. Zo skupiny favoritov atakoval aj obhajca Thomas a Alaphilippe sa definitívne zlomil, ale dokázal udržať žltý dres. Pozrite si sumár 15. etapy na Tour de France 2019.


Shell predá väčšinu aktív v oblasti ťažby v Kanade

Predaj kanadských aktív by jej mal priniesť 8,5 miliardy dolárov.

HAAG, OTTAWA. Britsko-holandská ropná spoločnosť Royal Dutch Shell predá takmer všetky svoje aktíva v oblasti ťažby ropy z ropných pieskov v Kanade. Cieľom je zníženie dlhov, ako aj stiahnutie sa z projektov, ktoré v rámci produkcie ropy patria k najviac škodlivým pre životné prostredie. Spoločnosť uviedla, že predaj kanadských aktív v oblasti ťažby z ropných pieskov by jej mal priniesť 8,5 miliardy USD (8,05 miliardy eur). Firma predá všetky svoje aktíva, až na 10-% podiel v ťažobnom projekte Athabasca kanadskej firme Canadian Natural Resources. V rámci dohody okrem toho kúpi polovičný podiel v Marathon Oil Canada, čo hodnotu celého kontraktu upravuje na 7,25 miliardy USD. Ropná firma je v súčasnosti v poslednej tretine programu predaja aktív v hodnote 30 miliárd USD, ktorého cieľom je zredukovanie dlhu. Ten prudko vzrástol po tom, ako Shell v minulom roku kúpila britskú spoločnosť BG Group. Bola to najväčšia akvizícia v histórii spoločnosti. Spolu s najnovším predajom aktív v Kanade by hodnota predaných aktív zo strany Shellu mala dosiahnuť okolo 20 miliárd USD. Celkový predaj aktív za spomínaných 30 miliárd USD chce mať firma ukončený v závere budúceho roka.


Muž, ktorý vrazil autom do terasy pizzerie, bol vo Francúzsku obvinený z vraždy

Psychiatri potvrdili, že muž spáchal svoj skutok v príčetnom stave.

PARÍŽ. Francúzske úrady v stredu predbežne obvinili z vraždy muža, ktorý v pondelok večer autom zámerne vrazil do terasy pizzerie vo francúzskej obci Sept-Sorts a spôsobil tým smrť 13-ročného dievčaťa. Ďalších 13 ľudí utrpelo pri tomto incidente zranenia. Informovala o tom agentúra AP. Obvinenie prišlo po tom, čo z psychiatrickej expertízy vyplynulo, že 32-ročný podozrivý, ktorého meno úrady neuviedli, spáchal svoj skutok v príčetnom stave a preto môže byť za svoje konanie trestne zodpovedný, uvádza sa vo vyhlásení prokuratúry v meste Meaux. Prokurátor Éric de Valroger spresnil, že muž čelí obvineniu z vraždy za priťažujúcich okolností, pokusu o vraždu za priťažujúcich okolností a z vedenia motorového vozidla pod vplyvom omamných látok. Zopakoval tiež, že mužove výpovede sú stále "nekoherentné" a stále nie je jasné, prečo autom zišiel z cesty a vrazil do reštaurácie, kde sa v tom čase - na terase i vnútri - nachádzalo spolu zhruba 30 ľudí. Teroristický čin však prokuratúra vylúčila. De Valroger na tlačovej konferencii v utorok zverejnil výsledky laboratórnych testov, ktoré svedčia o tom, že podozrivý pred svojím činom konzumoval návykové látky, ale nie alkohol. Užil aj väčšie množstvo liekov proti bolesti. Muž vyšetrovateľom povedal, že deň pred útokom - uplynulú nedeľu - chcel spáchať samovraždu, pričom užil veľa liekov. Podľa prokurátora sa v pondelok opäť rozhodol pokúsiť si vziať život, ale "iným spôsobom". Počas výsluchu vyhlásil, že takto "by sa mohol dostať do bezpečia vo väzení".


Výbor Kongresu žiada Facebook o odloženie uvedenia jeho kryptomeny

Digitálnu menu Libra chce Facebook uviesť budúci rok.

BRATISLAVA. Facebook by mal odložiť uvedenie svojej kryptomeny Libra, kým Kongres USA nepreskúma tento projekt. Krátko po tom, ako technologická spoločnosť ohlásila svoj projekt, sa takto vyjadrila predsedníčka výboru pre finančné služby Kongresu USA Maxine Watersová. Informuje o tom portál bbc.com. Digitálnu menu Libra chce Facebook uviesť budúci rok a má umožniť platby prostredníctvom jeho aplikácií. "Vzhľadom na problematickú minulosť firmy žiadam, aby Facebook súhlasil s moratóriom na akékoľvek kroky a vývoj kryptomeny, kým Kongres a regulátori nebudú mať možnosť preskúmať túto problematiku," uviedla Watersová. Predsedníčka kongresového výboru v rámci svojich obáv spomenula históriu kontroverzií, vrátane otáztbbcky dát užívateľov, a vyzvala predstaviteľov vedenia Facebooku, aby vypovedali pred jej výborom.


Filipínsky prezident ohlásil v Číne odpútanie svojej krajiny od USA

Krok ohlásil v rámci ekonomického fóra v Pekingu, kde ho prítomní čínski a filipínski hostia odmenili potleskom.

PEKING. Filipínsky prezident Rodrigo Duterte oznámil vo štvrtok počas vystúpenia v Číne, že pristúpi k "odpútaniu sa" od USA, dlhoročného spojenca Filipín, ktoré boli v minulosti americkou kolóniou. Podľa agentúry AP ohlásil tento krok v rámci ekonomického fóra v Pekingu, kde ho prítomní čínski a filipínski hostia odmenili potleskom. "Oznamujem na tomto mieste moje odpútanie sa od Spojených štátov... a to rovnako vojensky, ako aj ekonomicky," povedal Duterte, pričom svoje slová ďalej nerozviedol. Podľa AP sa predtým dohodol s čínskymi predstaviteľmi na obnovení dialógu ohľadne územných nárokov v Juhočínskom mori, čo predstavuje pre Peking významný diplomatický úspech, zatiaľ čo pre USA to môže znamenať prehĺbenie politických nezhôd s filipínskym vedením. Nedávno zvolený prezident Filipín sa netají svojou antipatiou voči USA a po nástupe do funkcie nariadil ukončenie spoločných manévrov s americkými silami, ktoré na Filipínach dodnes pôsobia. Hovorca ministerstva zahraničných vecí USA John Kirby v reakcii na štvrtkové vyhlásenie Duterteho povedal, že takéto slová "nevysvetliteľne odporujú veľmi blízkemu vzťahu" medzi Washingtonom a Manilou. "Budeme požadovať vysvetlenie, čo presne mal prezident na mysli, keď hovoril o odpútaní sa od nás," dodal.


POINTA MARTINA KASARDUŠestonedelie

Ak je mama taká nenahraditeľná, že si nemôže vziať materskú dovolenku, tak nech sa vráti až po 42 d�?och. Svet, Slovensko, voliči – všetko je až na druhom mieste.

Autor je spisovateľ Milá pani mamička! Keby som bol čerstvo narodené dieťa, túžil by som len po jedinom: byť v maminom náručí. Toľko sentimentu, však? Slovenčina má také milé slovo, že šestonedieľka. Znamenalo to, že žena, ktorá porodila, má šesť nedieľ na to, aby sa zotavila. A v tomto posvätnom čase to boli týždne, keď sa matka a dieťa ešte stále správali ako jeden organizmus. Mali spolu spať, mali si vychutnávať čas dojčenia, mali sa spoznávať. Toľko sentimentu, však? Tých prvých šesť týžd�?ov sa dokonca v tradičnej kultúre zapovedali aj návštevy najbližších. Nech niekto neuriekne novorode�?a, nech mu nepočaruje. Nech sa prosto prekopŕcne cez rizikové obdobie. Viete, pani mamička, že ľudová šestonedieľkovská múdrosť sa takto snažila ochrániť dieťa aj pred chorobami? Lebo vírusy a baktérie sú beťári, napríklad taký čierny kašeľ, ktorého bacilonosičom môže pokojne byť čerstvý dedko či voľakto z dediny. Príde, pobozká dieťatko – a môže to byť aj bozk smrti. Preto bol čas šiestich nedieľ právom ženy a dieťaťa na súkromie, pokoru a vďaku za nový život. A najkrajším časom spoznávania nového života. Toľko sentimentu, však? Žijeme v dobrej krajine, ktorá praje matkám. Štyri týždne pred pôrodom a pol roka po pôrode uznáva aj naše zákonodarstvo právo matky byť plnohodnotne k dispozícii dieťaťu. A potom do troch rokov je tu materská dovolenka. V mnohých štátoch deti takýto luxus a právo na rodiča s príspevkom štátu nemajú. Ale ani mnohé matky toľko času dieťaťu obetovať nechcú. Majú na to právo, isto sa podelia s otcom o starosti i radosti. Ale tých šesť nedieľ, 42 dní, prosím pekne, keď príde na svet to klbko, potrebuje nie otca, akokoľvek rozkošne fúzatého, ale mamu. Dvadsaťštyri hodín denne. Toľko sentimentu, však? Viete, keby som bol zamestnávateľ a šesť dní po pôrode mi prišla čerstvá mamička do práce, tak by som ju na kolenách prosil, aby išla za dieťaťom. Nech aspo�? šesť nedieľ robí všetko pre dieťa. A navyše, aj mama potrebuje, aby sa zahojila. Šesť nedieľ nech si užíva svoje šťastie. A ak je taká nenahraditeľná, že si nemôže vziať materskú dovolenku, tak nech sa vráti potom. Po 42 d�?och. Svet, Slovensko, voliči – všetko je až na druhom mieste. Tento text ste mohli čítať vďaka tomu, že platíte za obsah. Vážime si to.


Víno je investícia, na ktorú sa roky len pozeráte (rozhovor)

Zistiť aktuálnu cenu vína je problematické. Vlastník môže hodnotu svojej investície iba odhadovať.

Aby investícia do vína nebola krokom vedľa, finančný analytik Pavel ŠKRINIAR z Finančnej hitparády v rozhovore hovorí, že investor neraz musí byť v správnom čase na správnom mieste a so správnym vínom. Víno už nepatrí iba do pohára. Mnohí ho nalievajú aj do zoznamu svojich investícií. Čo treba mať na pamäti, keď doň ideme investovať? „Nejde o bežný investičný nástroj. Prvý rozdiel od zlata či dlhopisov vidieť v tom, že je konzumovateľné. Preto potrebuje iné podmienky uskladnenia. Tou najzákladnejšou podmienkou je skladovať fľaše s vínom vo vodorovnej polohe, aby nevyschla zátka, a to pri správnej teplote. Aj riziká sú pri víne iné než pri akciách. Jedným z rizík je slabá vôľa investora odolávať pokušeniu ochutnať svoju investíciu. U niekoho to môže byť skutočné utrpenie vydržať päť až desať rokov iba pozeraním sa na tekutú investíciu vo fľaši.“ Existujú rady pre začínajúcich investorov? „Ak sa vínu nerozumiete, radšej si dajte poradiť. Mnohých totiž na investovanie nalákajú medializované výnosy. Do médií sa však dostávajú ojedinelé a neraz i extrémne prípady.“ Ak sa už rozhodnem, že do toho idem, kde kúpim takéto víno? „Možností nie je veľa. Víno sa objednáva priamo u výrobcu vína alebo sa kupuje v špecializovaných vinotékach. K vínu sa dá tiež dostať v dražbe alebo na aukcii, prípadne cez internet. Pri kúpe vína cez internetové portály odporúčam zvýšenú opatrnosť. Aj vína sa dajú falšovať. Do vína sa však dá investovať aj nepriamo cez fondy alebo futures, teda cez cenné papiere naviazané na cenu vína. To je skôr pre špekulantov ako pre milovníkov vína.“ Podľa čoho sa vyberá konkrétne víno? „Tak ako pri akomkoľvek tovare či cennom papieri aj pri vínach sa treba orientovať podľa značiek. Tieto značky však obyčajnému spotrebiteľovi absolútne nič nehovoria. Potom sú to vína podľa krajín či regiónov. Kritérií je mnoho, závisí od dôvodu, prečo človek do vína investuje.“ Koľko peňazí zhltne investícia do vína? „Čo sa týka objemu investície, tu sa skutočne nebavíme o niekoľkých eurách za fľašu, ale o stovkách eur. Víno je síce vo fľašiach, ale investovanie je zvyčajne spojené s nákupom aspoň jedného kartónu fliaš. Samozrejme, niektoré fľaše sa predávajú v kusoch, no vtedy ide najskôr o jedinečné exempláre.“ Môže investor sledovať, ako sa vyvíja hodnota jeho vínnej investície? „Zistiť aktuálnu cenu konkrétneho vína je problematické. Vlastník vína môže hodnotu svojej investície iba odhadovať. Existujú rôzne indexy sledujúce cenu vína, no obsahujú desiatky až stovky značiek či ročníkov. Ich cena sa určuje na mesačnom základe, takže tiež nehovoria o ,aktuálnej‘ situácii.“ Koľko dokáže víno ročne zarobiť? „V prvom rade chcem upozorniť, že cena vína pozná oba smery, teda nárasty i poklesy. Investícia do vína v žiadnom prípade nie je bezriziková. Výnosy v stovkách percent sú síce dosiahnuteľné, ale treba na ne čakať veľa rokov. Neraz musí byť investor v správnom čase na správnom mieste a so správnym vínom. Všeobecne môžeme hovoriť o zhodnotení desať až pätnásť percent ročne. Pri vydarených investíciách sa dá počítať s výnosom v desiatkach percent. A sú známe aj prípady zhodnotení v tisíckach percent ročne. Cena dobrého vína bude skôr rásť ako klesať už len z dôvodu, že ho bude z roka na rok menej, keďže konzumentom chutí.“ Dá sa predpovedať vývoj cien vín na najbližšie roky? „Úroveň a vývoj ceny sa dá odhadnúť podľa počasia v roku, keď hrozno dozrievalo. Dá sa teda do určitej miery prognózovať. Je to preto, že počasie má vplyv na kvalitu a množstvo úrody. Samotnú kvalitu však hodnotia kritici. Platí, že o vyššiu kvalitu je vyšší záujem a to zvyšuje cenu.“ Zhodnotenia sú lákavé. Investícia do vína má však určite aj svoje úskalia. Aké? „Prvým úskalím je potreba zabezpečiť takejto investícii vhodné skladovanie. Ďalším úskalím je ukončenie investície, teda predaj vína. To nie je až také jednoduché. Nájsť kupca môže trvať podstatne dlhšie, ako trvá predaj napríklad cenných papierov. Investícia do vína má však v porovnaní s inými investíciami jednu obrovskú výhodu. Pochmúrna nálada z nevydarenej investície sa dá veľmi jednoducho zlepšiť – stačí fľašu otvoriť a vypiť.“ Akú úlohu zohráva pri investíciách do vína čas? Platí – čím staršie, tým drahšie? „Investícia vo víne je časovo ohraničená. V prvom rade si treba uvedomiť, že nie každé víno má potenciál zrenia. Niektoré zase potrebuje istý čas, aby dozrelo. Na druhej strane víno síce môže zrieť niekoľko rokov, avšak nezreje večne. Po dovŕšení hornej hranice zrelosti cena vína začína klesať. Storočné vína už nemusia byť investíciou do ,chuti, farby a vône‘. Pri takýchto vínach sa ich cena spája skôr s historickou udalosťou alebo známou osobou – napríklad vína posvätené pápežom, vína z Titanicu a podobne.“ Tento text ste mohli čítať vďaka tomu, že platíte za obsah. Vážime si to.


Danko chce prosperujúce slovenské firmy. Prekáža mu rozťahovanie iných

Keby vyhral voľby, zrušil by koncesie, z RTVS by urobil štátnu televíziu a nehral by sa na verejnoprávnosť.

BRATISLAVA. Výstrel do žltých vlakov spoločnosti RegioJet mal prebrať Slovákov, aby sa netešili z premaľovaných 20-ročných vlakov dovezených z Talianska, aby boli hrdí a požadovali naše vlaky. Musí prísť nový manažér, človek, ktorý to posunie ďalej. Zmena musí prísť v každom prípade. V nedeľnej diskusnej relácii televízie TA3 V politike to povedal predseda Národnej rady SR a líder SNS Andrej Danko. "Som predseda SNS a prekáža mi, keď sa tu niekto rozťahuje a berie si hrozienka. Áno, prekáža mi to, chcem, aby prosperovali slovenské firmy. Odmietam stále dogmu, že čo príde zo Západu, je to najlepšie na svete. Žlté vlaky sem prišli a dostali nadštandardné podmienky. Každý rok poberajú dotáciu 8,5 milióna eur. Štát bol taký servilný, že im ustúpil z trate Bratislava-Košice. Ale súkromník musí mať rovnaké povinnosti ako štátny prepravca," myslí si Danko. Odmietol, že za tlakom na spoločnosť RegioJet, ktorá sa napokon z trate Bratislava-Košice stiahla, bola snaha SNS zobrať ľuďom poriadne vlaky. "Nie, už sú pripravené zdroje na nákup nových vlakov," avizoval. Na poznámku moderátora, že štátne železnice nakupujú vlaky od firmy bývalého predsedu SNS Víťazoslava Morica, Danko reagoval, že tohto človeka videl dvakrát v živote a že iného výrobcu na Slovensku nepozná. Danko je presvedčený, že je jedno, komu fabrika patrí, za najdôležitejšie považuje, že leží na Slovensku. Som predseda SNS a prekáža mi, keď sa tu niekto rozťahuje a berie si hrozienka. Predseda SNS sa opäť vrátil k téme povinného 13. platu. "Som človek, ktorý potrebuje motiváciu a stimul, preto som provokačne nadhodil tému 13. platu. Slovensko bude musieť pridať v rôznych oblastiach, aby sa udržalo v trende vývoja silných krajín. Nehovorím o okamžitom zavedení 13. platu, ale musíme mať nejaký cieľ. Treba viesť so zamestnancami dialóg a je potrebné rozlišovať veľkých a malých podnikateľov," podotkol. Danko sa nevyhol ani téme nového riaditeľa RTVS. Zopakoval, že keby vyhral voľby, zrušil by koncesie, z RTVS by urobil štátnu televíziu a nehral by sa na verejnoprávnosť. "Táto televízia by nemala mať komerčné formáty," povedal. Politické zásahy odmieta. Ako tvrdí, tie videl vo zverejnených esemeskách medzi niektorými politikmi a novinármi. "Musí prísť nový manažér, človek, ktorý to posunie ďalej. Zmena musí prísť v každom prípade," zdôraznil. Na margo napätej situácie v parlamente konštatoval, že v NR SR sedia poslanci, ktorí urážajú, vykrikujú, a to prináša emócie. "Jedinou cestou pre Slovensko je vzájomná tolerancia. Žiaľ, médiá sú nastavené na krv, senzácie a im sa hodí primitivizmus, ktorý potom rozčúli slušného človeka," uzavrel Danko. Necelé tri mesiace po odchode spoločnosti RegioJet z trate Bratislava-Košice je jednoznačné, že sa služby pre zákazníkov na tejto trase výrazne zhoršili. Vyhlásil to hovorca spoločnosti Aleš Ondrůj na margo výrokov lídra SNS a predsedu parlamentu Andreja Danka, ktoré odzneli v televízii TA3. "Cestujúci nielenže musia platiť drahšie cestovné, ale dostávajú aj horšiu kvalitu služieb. Úroveň cestovania sa vrátila pred rok 2014 a zodpovednosť za to jednoznačne nesie Andrej Danko," odkázal Ondrůj. Podľa jeho slov cestujúci nechcú drahé poruchové vlaky, na ktoré musia doplácať len preto, že sú vyrábané na Slovensku. "Cestujúci chcú čisté vlaky, zákaznícky príjemnú službu - chcú cestovať lacno a komfortne," tvrdí hovorca s tým, že práve o tieto výhody cestujúci na trati Bratislava-Košice prišli. "RegioJet súčasne za prevádzku vlakov na trati Bratislava-Košice nedostal od štátu za celú existenciu jediný cent," dodal Ondrůj.


Nový heliport v ružinovskej nemocnici by mohli začať stavať v auguste

Ružinovskú nemocnicu rekonštrukcia a modernizácia za 80 miliónov eur.

BRATISLAVA. S výstavbou heliportu v bratislavskej Nemocnici Ružinov by sa mohlo začať už v auguste. Pre TASR to potvrdila hovorkyňa Univerzitnej nemocnici Bratislava (UNB) Eva Kliská. "Verejné obstarávanie bolo ukončené, predpokladaný začiatok výstavby je stanovený na august tohto roka. Prepojenie heliportu s monoblokom bude realizované lávkou pre peších o dĺžke približne osem metrov," priblížila. Heliport by mal byť priamo spojený s komplexom operačných sál a vertikálne priamo prepojený na činnosť urgentného príjmu. Je navrhovaný ako vyvýšená železobetónová konštrukcia, umiestená samostatne vedľa objektu monobloku. Ružinovskú nemocnicu čaká rozsiahla investícia, na rekonštrukciu a modernizáciu dostane 80 miliónov eur. Nemocnica bude mať nielen nový heliport. Plánuje sa rozšírenie operačných sál, nové opláštenie budovy, ale i vynovenie izieb pre pacientov či parkovacie domy. Rekonštrukcia by sa mala realizovať za plného chodu nemocnice, trvať by mala zhruba päť rokov.


Taliban obnovil bezpečnostné záruky pre Medzinárodný výbor Červeného kríža

Organizácia v reakcii opäť obnovila svoje aktivity.

KÁBUL. Medzinárodný výbor Červeného kríža (MVČK) obnovil v plnej miere svoju činnosť v Afganistane po tom, ako predstavitelia extrémistického hnutia Taliban v nedeľu vrátili svoje záruky bezpečnosti pre zamestnancov a majetok tejto organizácie. Informovala o tom agentúra DPA. "Taliban obnovuje svoje niekdajšie bezpečnostné záruky" pre MVČK, uviedlo hnutie vo svojom vyhlásení s tým, že svojim bojovníkom nariadilo poskytnúť "bezpečnosť zamestnancom výboru, ako aj jeho majetku". MVČK prerušil značnú časť svojich aktivít v Afganistane po tom, ako Taliban v apríli 2018 odvolal svoje bezpečnostné garancie pre jeho zamestnancov. Hovorkyňa MVČK Afganistane v tejto súvislosti uviedla, že organizácia už v reakcii na vyhlásenie Talibanu obnovila svoju prácu na celom území štátu. Medzi hlavné činnosti MVČK v tejto stredoázijskej krajine patria okrem poskytovania zdravotnej starostlivosti aj prevoz a starostlivosť o telá zabitých bojovníkov a civilistov, ako aj organizovanie návštev vojnových zajatcov s ich rodinnými príslušníkmi. Len za minulý rok bola podľa DPA v siedmich rehabilitačných centrách Červeného kríža v Afganistane poskytnutá zdravotná starostlivosť približne 140.000 osobám.